text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
22 Ngelo xesha uYoshuwa wabiza amaRubhen namaGadi nesiqingatha sesizwe sakwaManase+
2 yaye wathi kuwo: “Nikugcinile konke oko uMoses umkhonzi kaYehova awaniyalela kona,+ yaye benilithobela ilizwi lam kuko konke endiye ndaniyalela kona.+
3 Anibashiyanga abazalwana benu ezi ntsuku zininzi+ kude kube namhla, yaye niye nayigcina imbopheleleko yomyalelo kaYehova uThixo wenu.+
4 Ke kaloku uYehova uThixo wenu ubanike ukuphumla abazalwana benu, kanye njengoko wayethembisile kubo.+ Ke kaloku jikani niye ezintenteni zenu kwilizwe lelifa lenu, elo uMoses umkhonzi kaYehova waninika lona ngaphesheya kweYordan.+
5 Kuphela lumkani niwuphumeze umyalelo+ nomthetho uMoses umkhonzi kaYehova awaniyalela wona ngokumthanda uYehova uThixo wenu+ nangokuhamba ezindleleni zakhe zonke+ nangokugcina imiyalelo yakhe+ nangokunamathela kuye+ nangokumkhonza+ ngentliziyo yenu yonke+ nangomphefumlo wenu wonke.”+
6 Ngoko uYoshuwa wabasikelela+ waza wabandulula ukuze baye ezintenteni zabo.
7 Yaye isiqingatha sesizwe sakwaManase uMoses wayesinike isipho eBhashan,+ waza esinye isiqingatha uYoshuwa wasinika isipho nabazalwana baso nganeno kweYordan ngasentshona.+ Ngokunjalo, xa uYoshuwa wabandululayo ukuba baye ezintenteni zabo, wabasikelela.
8 Yaye wahlabela mgama wathi kubo: “Buyelani ezintenteni zenu nobutyebi obuninzi nemfuyo eninzi, nesilivere negolide nobhedu nentsimbi nezambatho ezininzi kakhulu.+ Thabathani isabelo senu samaxhoba+ eentshaba zenu nabazalwana benu.”
9 Emva koko oonyana bakaRubhen noonyana bakaGadi nesiqingatha sesizwe sakwaManase babuya baza bemka kwabanye oonyana bakaSirayeli, eShilo, ekwilizwe lakwaKanan, ukuze baye kwilizwe laseGiliyadi,+ kwilizwe lelifa labo ababehlaliswe kulo ngokomyalelo kaYehova ngoMoses.+
10 Xa bafika kwimimandla yaseYordan eyayikwilizwe lakwaKanan, ngoko oonyana bakaRubhen noonyana bakaGadi nesiqingatha sesizwe sakwaManase bakha apho isibingelelo ngaseYordan,+ isibingelelo esiphawulekayo kakhulu.
11 Kamva abanye oonyana bakaSirayeli beva+ kusithiwa: “Khangela! Oonyana bakaRubhen noonyana bakaGadi nesiqingatha sesizwe sakwaManase bakhe isibingelelo kumda welizwe lakwaKanan kwimimandla yaseYordan kwicala loonyana bakaSirayeli.”
12 Xa oonyana bakaSirayeli bakuvayo oko, indibano yoonyana bakaSirayeli iphela+ yahlanganiswa eShilo+ ukuba inyuke iye kulwa nabo.+
13 Baza oonyana bakaSirayeli bathumela+ koonyana bakaRubhen nakoonyana bakaGadi nakwisiqingatha sesizwe sakwaManase kwilizwe laseGiliyadi uFinehasi+ unyana kaEleyazare umbingeleli,
14 nezikhulu ezilishumi zikunye naye, isikhulu esinye kwindlu nganye kayise kuzo zonke izizwe zakwaSirayeli, yaye ngasinye sasiyintloko yendlu kayise kumawaka akwaSirayeli.+
15 Ekuhambeni kwexesha bafika koonyana bakaRubhen nakoonyana bakaGadi nakwisiqingatha sesizwe sakwaManase kwilizwe laseGiliyadi baza bathetha nabo,+ besithi:
16 “Naku okuthethwa yiyo yonke indibano kaYehova,+ ‘Siyintoni na esi senzo sokungathembeki+ nisenzileyo nxamnye noTHIXO kaSirayeli ngokujika+ namhlanje ekumlandeleni uYehova ngokuthi nizakhele isibingelelo,+ ukuze nimvukele namhlanje uYehova?
17 Sasisincinane gqitha na isiphoso sikaPehore,+ esingekazihlambululi kuso kude kube namhla, nangona isibetho saba kwindibano kaYehova?+
18 Yaye nina—niyajika ekulandeleni uYehova namhlanje; kuze kwenzeke ukuba, nina, nivukele uYehova namhlanje, yaye ngomso uya kucaphukela indibano kaSirayeli iphela.+
19 Ngoku ukuba eneneni ilizwe elililifa lenu alihlambulukanga,+ yiyani ngaphesheya kwilizwe likaYehova+ apho umnquba kaYehova uhleli khona,+ nize nihlale phakathi kwethu; yaye ningamvukeli uYehova kwaye ningasenzi nathi sibe ngabavukelayo ngokuthi nizakhele isibingelelo ukongezelela kwisibingelelo sikaYehova uThixo wethu.+
20 YayingengoAkan+ unyana kaZera na owenza isenzo sokungathembeki kwinto eyayinikelwe kwintshabalalo, yaye akuzange kubekho ukucaphuka nxamnye nayo yonke indibano kaSirayeli?+ Kwaye asinguye kuphela umntu owabhubhayo ngesiphoso sakhe.’”+
21 Oonyana bakaRubhen noonyana bakaGadi nesiqingatha sesizwe sakwaManase baphendula+ baza bathetha neentloko zamawaka kaSirayeli bathi:+
22 “Lowo Ungokobuthixo,+ uThixo,+ uYehova, Lowo Ungokobuthixo, uThixo, uYehova,+ uyazi,+ noSirayeli, uya kwazi naye.+ Ukuba kungenxa yemvukelo+ nokuba kungenxa yokungathembeki kuYehova,+ ungasisindisi namhlanje.
23 Ukuba besizakhela isibingelelo ukuze sijike ekulandeleni uYehova, nokuba ibikukuze sinikele iminikelo etshiswayo neminikelo yokudla okuziinkozo kuso,+ yaye ukuba ibikukuze senze imibingelelo yobudlelane kuso, uYehova uya kukubhenca ngokwakhe oko;+
24 okanye ukuba kunoko yayingekokuxhalabela ngenyameko enye into okwabangela senze le nto, sisithi, ‘Ngenye imini oonyana benu baya kuthi koonyana bethu: “Ninantoni na yakwenza noYehova uTHIXO kaSirayeli?
25 Yaye kukho umda awubekileyo uYehova phakathi kwethu nani, nyana bakaRubhen noonyana bakaGadi, ongulo, iYordan. Aninasabelo kuYehova nina.”+ Kwaye oonyana benu ngokuqinisekileyo baya kubayekisa oonyana bethu ukoyika uYehova.’+
26 “Ngoko ke sathi, ‘Thina ngokwethu masithabathe inyathelo, sincede, sizakhele isibingelelo, kungekhona esomnikelo otshiswayo okanye esombingelelo,
27 kodwa ukuze sibe bubungqina phakathi kwethu+ nani nezizukulwana zethu emva kwethu bokuba siya kuyiphumeza inkonzo kaYehova phambi kwakhe ngeminikelo yethu etshiswayo nemibingelelo yethu nemibingelelo yethu yobudlelane,+ ukuze ngenye imini oonyana benu bangatsho koonyana bethu ukuthi: “Aninasabelo kuYehova.”’
28 Ngoko sathi, ‘Yaye ukuba kuye kwenzeka bakutsho oko kuthi nakwizizukulwana zethu ngexesha elizayo, nathi siya kuthi: “Bonani imbonakaliso yesibingelelo sikaYehova eyenziwa ngoobawo, kungekhona ngenxa yomnikelo otshiswayo okanye umbingelelo, kodwa ibubungqina phakathi kwethu nani.”’
29 Makube lee, kuthi, ukuvukela ngokwethu uYehova nokujika namhlanje ekulandeleni uYehova+ ngokwakha isibingelelo somnikelo otshiswayo, umnikelo wokudla okuziinkozo nombingelelo esingesiso isibingelelo sikaYehova uThixo wethu esiphambi komnquba wakhe!”+
30 Ke kaloku xa uFinehasi+ umbingeleli nezikhulu zendibano+ neentloko zamawaka kaSirayeli awayekunye naye bawevayo amazwi awathethwa ngoonyana bakaRubhen noonyana bakaGadi noonyana bakaManase, kwalunga emehlweni abo.
31 Ngoko uFinehasi unyana kaEleyazare umbingeleli wathi koonyana bakaRubhen noonyana bakaGadi noonyana bakaManase: “Namhlanje siyazi ukuba uYehova uphakathi kwethu,+ ngenxa yokuba anisenzanga esi senzo sokungathembeki nxamnye noYehova. Ke kaloku nibahlangule oonyana bakaSirayeli esandleni sikaYehova.”+
32 Ngoko uFinehasi unyana kaEleyazare umbingeleli nezikhulu babuya+ koonyana bakaRubhen noonyana bakaGadi kwilizwe laseGiliyadi baya kwilizwe lakwaKanan kwabanye oonyana bakaSirayeli baza babuyisela ilizwi kubo.+
33 Kwaye ilizwi lalunga emehlweni oonyana bakaSirayeli; yaye oonyana bakaSirayeli bambonga uThixo,+ yaye abazange bathethe ngokunyuka baye emkhosini nxamnye nabo ukuze bonakalise ilizwe ababehlala kulo oonyana bakaRubhen noonyana bakaGadi.
34 Kwaye oonyana bakaRubhen noonyana bakaGadi basithiya igama isibingelelo, ngenxa yokuba “sibubungqina phakathi kwethu bokuba uYehova nguTHIXO oyinyaniso.”+
Yithumele
Yithumele
Yoshuwa 22
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=6&Chapter=22&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D22%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
UVUKANI! FEBRUWARI 2015
Ngaba IBhayibhile Iluncedo Namhlanje?
Funda ngemigaqo yayo emine engqina ukuba iseluncedo ngendlela eyayiluncedo ngayo ekubhalweni kwayo.
Ngaba IBhayibhile Iluncedo Namhlanje?
Xa uHilton wemkayo ekhaya, abazali bakhe babengenathemba lokuba angaze atshintshe. Kodwa ekubuyeni kwakhe emva kweminyaka eyi-12, wayetshintshe kangangokuba babengasamazi. Kwenzeka ntoni?
Ukunyaniseka
URaquel wayenokwenza imali ngokuvuma ukuhliselwa imali ngomlenze, kodwa uvakalelwa kukuba wafumana eyona nto ixabisekileyo ngokungavumi.
Ukuzibamba
Yintoni eyanceda indoda egama linguCassius yakwazi ukubamba umsindo?
Ukunyaniseka Emtshatweni
Elinye ibhinqa lakufunda nzima ukunyaniseka kumyeni walo. Ngaba umtshato wakhe wawunokusinda?
Uthando
IBhayibhile ithetha kaninzi ngothando, kodwa ayifane ibhekise kubantu ababini abathandanayo.
Makhe Sithethe Ngempilo
Iingxelo esiziva ezindabeni zingqina ubunyani bezinto ezithethwa yiBhayibhile malunga nempilo.
Ubulumko obukhuselayo
Ithetha ukuthini intetho eseBhayibhileni ethi: “Intlawulelo yomphefumlo womntu bubutyebi bakhe, kodwa osweleyo akeva kukhalinyelwa [akakho sichengeni]”?
Xa Umntwana Wakho Ebuza Ngokufa
Amanyathelo amane anokukunceda uphendule imibuzo yabo, nendlela yokubanceda bamelane nentlungu yokufelwa.
Isizathu Sokuba Umfundisi Ashiye Icawa Yakhe
Yiva ibali likaAntonio Della Gatta ngendlela awaba ngumhlobo ngayo noThixo.
UMesiya
Ngaba ubusazi ukuba iBhayibhile yaxela kwangaphambili ukuba wayeza kufa ngaphambi kokuba awugqibe umsebenzi wakhe?
Ukupheqa Kweencam Zamaphiko Eentaka Xa Zibhabha
Ukukopa le ndlela, iinjineli zeenqwelo-moya ziye zonga iilitha eziyi-7 600 zezigidi zamafutha eenqwelo-moya ehlabathini lonke.
Izinto Ezingakumbi Ezifumaneka Kwi-intanethi
Zisebenzise Kakuhle IiWebhsayithi Zokuncokola
Hlala ukhuselekile xa usebenzisa iiwebhsayithi zokuncokola.
Ukupha Abanye Kwenza Uvuye
Zininzi iindlela zokupha abanye izinto. Ngaba ungacinga ngezinye?

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
29 “Yiyo le into owoyenza kubo ukubangcwalisa ukuba babe ngababingeleli kum: Thabatha ithole lenkomo eliyinkunzi, neenkunzi zegusha eziphilileyo,+ zibe mbini,+
2 nesonka esingenagwele namaqebengwana abusazinge angenagwele agalelwe ioli nezonka ezisicaba ezingenagwele ziqatywe ngeoli.+ Uze uzenze ngomgubo ocolekileyo wengqolowa.
3 Wozifaka engobozini uze uzisondeze ngengobozi leyo,+ kwanenkunzi yenkomo neenkunzi zegusha zombini.
4 “UAron noonyana bakhe uze ubasondeze emnyangweni+ wentente yokuhlangana, ubahlambe ngamanzi.+
5 Wandule ke uzithabathe izambatho+ uze umambese uAron ngomwunduzo nangesambatho esingenamikhono se-efodi nange-efodi nangobengo, umbophe ntshi ngombhinqo we-efodi.+
6 Ubeke unkontsho entlokweni yakhe uze ubeke nomqondiso ongcwele wokuzinikezela elunkontshweni olo.+
7 Uze uthabathe ioli yokuthambisa,+ uyigalele entlokweni yakhe, umthambise.+
8 “Wothi ke ngoko usondeze oonyana bakhe uze ubambese ngemiwunduzo.+
9 Uze ubabhinqise imibhinqo, uAron noonyana bakhe, yaye ubathandele ngesigqubuthelo sentloko; bube bobabo ububingeleli, bube ngummiselo kuse kwixesha elingenammiselo.+ Uze ummisele uAron noonyana bakhe.+
10 “Uya kwandula ke uyisondeze inkunzi yenkomo phambi kwentente yokuhlangana, uAron noonyana bakhe babeke izandla zabo entlokweni yenkunzi yenkomo leyo.+
11 Woyixhela inkunzi yenkomo leyo phambi koYehova, emnyangweni wentente yokuhlangana.+
12 Uze uthabathe inxalenye yegazi lenkunzi yenkomo+ uliqabe ezimpondweni zesibingelelo ngomnwe wakho,+ lonke elinye igazi uliphalazele esisekweni sesibingelelo.+
13 Wowathabatha onke amanqatha+ agubungele amathumbu,+ nomhlehlo ophezu kwesibindi,+ nezintso zombini nenqatha lazo, uqhumisele ngazo esibingelelweni.+
14 Kodwa yona inyama yenkunzi yenkomo leyo nesikhumba sayo nomswane wayo uze uzitshise ngomlilo ngaphandle kwenkampu.+ Ngumnikelo wesono lowo.
15 “Wandule ke uthabathe inkunzi yegusha ibe nye,+ uAron noonyana bakhe babeke izandla zabo entlokweni yenkunzi yegusha leyo.+
16 Uze uyixhele inkunzi yegusha, ulithabathe igazi layo, ufefe ngalo ujikeleze isibingelelo.+
17 Woyinqunqa inkunzi yegusha leyo ibe ngamalungu, uwahlambe amathumbu ayo+ namanqina ayo, uwabeke amalungu ayo elinye phezu kwelinye naphezu kwentloko yayo.
18 Uze uqhumisele ngenkunzi yegusha leyo iphela esibingelelweni. Yoba ngumnikelo otshiswayo lowo+ kuYehova, ivumba elithozamisayo.+ Ngumnikelo wasemlilweni lowo kuYehova.
19 “Wothi ke uthabathe nenye inkunzi yegusha, uAron noonyana bakhe babeke izandla zabo entlokweni yenkunzi yegusha leyo.+
20 Woyixhela inkunzi yegusha leyo uze uthabathe inxalenye yegazi layo, uliqabe endlebeni yasekunene ka-Aron nasendlebeni yasekunene yoonyana bakhe nakusithupha wesandla sabo sasekunene nakubhontsi wonyawo lwabo lwasekunene,+ usifefe ngegazi sonke isibingelelo.
21 Uze uthabathe elinye legazi eliphezu kwesibingelelo neoli yentambiso,+ utshize uAron nezambatho zakhe noonyana bakhe nezambatho zoonyana bakhe kunye naye, bangcwaliswe ke, yena nezambatho zakhe, noonyana bakhe, nezambatho zoonyana bakhe ndawonye naye.+
22 “Uze uthabathe enkunzini yegusha amanqatha nomsila otyebileyo+ nomhlehlo ogubungele amathumbu, nomhlehlo ophezu kwesibindi, nezintso zombini nenqatha lazo, nomlenze wasekunene,+ kuba leyo yinkunzi yegusha yokumiselwa;+
23 kwanesonka esibusazinge neqebengwana elibusazinge lesonka esineoli nesonka esisicaba engobozini yamaqebengwana angenagwele ephambi koYehova.+
24 Wozibeka zonke entendeni ka-Aron nasentendeni yoonyana bakhe,+ uzitshangatshangise zibe ngumnikelo otshangatshangiswayo phambi koYehova.+
25 Uzithabathe ezandleni zabo uze uqhumisele ngazo esibingelelweni phezu komnikelo otshiswayo, zibe livumba elithozamisayo phambi koYehova.+ Ngumnikelo wasemlilweni lowo kuYehova.+
26 “Uze uthabathe incum yenkunzi yegusha yokumiselwa+ kuka-Aron, uyitshangatshangise ibe ngumnikelo otshangatshangiswayo phambi koYehova, sibe sisabelo sakho eso.
27 Woyingcwalisa incum+ yomnikelo otshangatshangisiweyo nomlenze wesahlulo esingcwele esitshangatshangisiweyo,+ esinikelweyo enkunzini yegusha yokumiselwa kuka-Aron noonyana bakhe.
28 Maze ibe yeka-Aron noonyana bakhe, kuze oko kube ngummiselo woonyana bakaSirayeli kuse kwixesha elingenammiselo, kuba isisahlulo esingcwele;+ yaye bamele basizalise esi sahlulo singcwele oonyana bakaSirayeli. Soba sisahlulo sabo esingcwele kuYehova emibingelelweni yabo yobudlelane.+
29 “Izambatho ezingcwele+ zika-Aron zoba zezoonyana bakhe+ emva kwakhe, bathanjiswe+ bezambethe baze bamiselwe bezambethe.+
30 Lowo ungumbingeleli esikhundleni sakhe, koonyana bakhe, wozinxiba iintsuku ezisixhenxe+ ekungeneni kwakhe ententeni yokuhlangana ukuze alungiselele endaweni engcwele.
31 “Uze uyithabathe inkunzi yegusha yokumiselwa, uyibilise inyama yayo endaweni engcwele.+
32 Ayidle uAron noonyana bakhe+ inyama yenkunzi yegusha leyo kwanesonka esisengobozini emnyangweni wentente yokuhlangana.
33 Yaye bamele bazidle izinto ekucanyagushelwe ngazo ekumiselweni kwabo, ekungcwalisweni kwabo.+ Kodwa yena owasemzini makangazidli, kuba zingcwele.+
34 Ukuba kuthe kwasala nayiphi na inyama yombingelelo wokumiselwa nesonka kwada kwasa, uze uyitshise ngomlilo+ loo nto iseleyo. Mayingadliwa, kuba ingcwele.
35 “Yindlela leyo omele wenze ngayo kuAron nakoonyana bakhe ngako konke endikuyalele kona.+ Zoba sixhenxe iintsuku zokubamisela kwakho.+
36 Yaye ntsuku zonke uze ucamagushe ngokunikela inkunzi yenkomo ibe ngumnikelo wesono,+ uze usisulungekise esonweni isibingelelo ngokucamagushela kuso, yaye uze usithambise+ ukuze singcwaliswe.
37 Wocamagushela esibingelelweni iintsuku ezisixhenxe, yaye umele usingcwalise+ ukuze ngenene sibe sesona sibingelelo singcwele.+ Nabani na osichukumisayo isibingelelo eso woba ngcwele.+
38 “Kuko oku oya kukunikela esibingelelweni: ngamatakane eegusha amabini aziinkunzi ngosuku ngokuthe rhoqo, ngalinye libe nonyaka ubudala.+
39 Elinye itakane legusha eliyinkunzi wolinikela kusasa,+ uze elinye itakane legusha eliyinkunzi ulinikele phakathi kweengokuhlwa ezimbini.+
40 Kwitakane legusha eliyinkunzi lokuqala uze wenze umlinganiselo weshumi we-efa yomgubo ocolekileyo,+ ugalelwe isahlulo sesine sehin yeoli engqushiweyo, ndawonye nomnikelo othululwayo+ osisahlulo sesine sehin yewayini.
41 Elesibini itakane legusha eliyinkunzi wolinikela phakathi kweengokuhlwa ezimbini. Uze wenze kulo ngokomnikelo wokudla okuziinkozo+ wakusasa nangokomnikelo walo othululwayo, libe livumba elithozamisayo, umnikelo wasemlilweni kuYehova.
42 Lowo iya kuba ngumnikelo otshiswayo+ kwizizukulwana zenu emnyangweni wentente yokuhlangana phambi koYehova, apho ndiya kuhlangana nani khona ndize ndithethe nani.+
43 “Khona apho ndohlangana noonyana bakaSirayeli, size ngokuqinisekileyo singcwaliswe ngobuqaqawuli bam.+
44 Ndoyingcwalisa intente yokuhlangana nesibingelelo; noAron noonyana bakhe ndibangcwalise,+ babe ngababingeleli bam.
45 Ndiya kuwumisa umnquba wam phakathi koonyana bakaSirayeli, ndibe nguThixo wabo.+
46 Yaye baya kwazi ngokuqinisekileyo ukuba ndinguYehova uThixo wabo, owabakhuphayo ezweni laseYiputa ukuba ndimise umnquba wam phakathi kwabo.+ NdinguYehova uThixo wabo.+
Yithumele
Yithumele
Eksodus 29
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=29&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D29%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
38 Waza uYehova wamphendula uYobhi ekwisaqhwithi somoya+ wathi:
2 “Ngubani na lo usitha icebo
Ngamazwi angenakwazi?+
3 Khawuncede, ubhinqe esinqeni sakho njengendoda eyomeleleyo,
Mandikubuze, uze wena undazise.+
4 Wawuphi na ekusekeni kwam umhlaba?+
Ndixelele, ukuba uyakwazi ukuqonda.
5 Ngubani owamisa imilinganiselo yawo, ukuba uyazi,
Okanye ngubani na owawulula ulutya lokulinganisa phezu kwawo?
6 Zitshone entwenini iziseko+ zawo,
Okanye ngubani owabeka ilitye lawo lembombo,
7 Xa amakhwezi+ amemelela kunye ngovuyo,
Yaye bonke oonyana bakaThixo+ bakhwaza bencoma?
8 Yaye ngubani na owavalela ulwandle ngeengcango,+
Olwaqalisa ukuphuma njengaxa ligqabhuka esibelekweni;
9 Xa ndabeka ilifu njengesambatho salo
Nesithokothoko njengesithandelo sokulubopha,
10 Ndaza ndabeka imimiselo yam phezu kwalo
Ndabeka umvalo neengcango,+
11 Ndaza ndahlabela mgama ndathi, ‘Ungazokufikelela apha, ungadluli;+
Yaye amaza akho adlokovayo apheleliselwa apha’?+
12 Ngaba intsasa wayiyalela ukusukela ngemihla yakho ukuya phambili?+
Ngaba nguwe owabangela isifingo sayazi indawo yaso,
13 Ukuba sibambe iziphelo zomhlaba,
Ukuze abangendawo bavuthululwe kuwo?+
14 Uziguqula njengodongwe+ ngaphantsi kwetywina,
Nezinto zima endaweni yazo njengakwisinxibo.
15 Yaye ukukhanya bayakuvinjwa abangendawo,+
Nengalo ephakamileyo iyaphulwa.+
16 Ngaba ufikile emithonjeni yolwandle,
Okanye ngaba uye wahambahamba+ ufuna amanzi anzongonzongo?+
17 Ngaba amasango okufa+ atyhiliwe kuwe,
Okanye ngaba unokuwabona amasango ethunzi elimnyama?+
18 Ngaba uziqwalasele ngengqiqo iindawo ezibanzi zomhlaba?+
Ndixelele, ukuba uzazile zonke.
19 Iphi na ke ngoku, indlela ukukhanya okuhlala kuyo?+
Ke bona ubumnyama, iphi na indawo yabo,
20 Ukuze ubuthabathele emdeni wabo
Nokuze uziqonde iindlela eziya endlwini yabo?
21 Ngaba uzazile na kuba wazalwa ngelo xesha,+
Nangenxa yokuba lininzi inani leentsuku zakho?
22 Ngaba ungenile koovimba bekhephu,+
Okanye ngaba ubona kwanoovimba besichotho,+
23 Endibagcinele ixesha lokubandezeleka,
Imini yokulwa nemfazwe?+
24 Iphi na, ke ngoku, indlela ukukhanya okuzaba ngayo,
Nomoya wasempuma+ osasazeka ngayo phezu komhlaba?
25 Ngubani owahlule umjelo ukwenzela isikhukula
Nendlela yamafu esiphango,+
26 Ukuyenza ine elizweni ekungekho mntu kulo,+
Phezu kwentlango ekungekho mntu wasemhlabeni kuyo,
27 Ukwanelisa iindawo ezibethwe sisiphango neziphanzileyo
Nokubangela ingca ihlume?+
28 Ngaba imvula inaye na uyise,+
Okanye ngubani na owazala amathontsi ombethe?+
29 Umkhenkce uphuma esiswini sikabani na,
Ke yona iqabaka+ yezulu, ngubani na eneneni oyizalayo?
30 Amanzi azifihla ngokungathi kungelitye,
Naphezu kwamanzi anzongonzongo uzenza ubumbane.+
31 Ngaba ungayibopha iqine imixokelelwane yekroza leKima,
Okanye ngaba ungazikhulula na iintambo zekroza leKesile?+
32 Ngaba ungalivelisa ikroza leMazaroti ngexesha lalo elimisiweyo?
Ke lona ikroza leAsh, ngaba ungalihambisa ecaleni koonyana balo?
33 Ngaba uyayazi imimiselo yamazulu,+
Okanye ngaba igunya lalo ungalibeka emhlabeni?
34 Ngaba ilizwi lakho ungalinyusela elifini,
Ukuze amanzi amaninzi akugubungele?+
35 Ngaba ungathumela imibane ukuze iphume
Ize ithi kuwe, ‘Sithi aba!’?
36 Ngubani owafaka ubulumko+ kwiingcamba zamafu,
Okanye ngubani na owanikela ukuqonda+ kwizinto ezenzeka emafini?
37 Ngubani onokuwabala kanye kanye amafu ngobulumko,
Okanye iingqayi zamanzi amazulu—ngubani na onokuzithulula,+
38 Xa uthuli lugalelwa ngokungathi kukwinto etyhidiweyo,
Okanye amagada omhlaba enamathela kwamanye?
39 Ngaba ungayizingelela ixhoba ingonyama
Yaye ngaba unokulanelisa na iphango leengonyama ezintsha,+
40 Xa zibuthume ezindaweni zokuzimela,+
Okanye zilalele ezindaweni ezisitheleyo?
41 Ngubani olungiselela ihlungulu ukutya kwalo+
Xa amantshontsho alo ekhala kuThixo efuna uncedo,
Xa ebhadu-bhadula ngenxa yokuba kungekho nto yokutya?
Yithumele
Yithumele
Yobhi 38
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=38&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D38%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Isifundo 1
Ziyintoni Iindaba Ezilungileyo?
1. Zithini iindaba ezivela kuThixo?
UThixo ufuna abantu banandiphe ubomi emhlabeni. Wadala umhlaba nazo zonke izinto ezikuwo kuba uyabathanda abantu. Kungekudala uza kubaphathela ikamva eliqaqambileyo kuwo wonke umhlaba. Uya kuphelisa ukubandezeleka ebantwini.—Funda uYeremiya 29:11.
Akakho urhulumente oye wakwazi ukuphelisa ugonyamelo, izifo okanye ukufa. Sekunjalo, zikho iindaba ezimnandi. Kungekudala, oorhulumente babantu baza kuthatyathelw’ indawo ngurhulumente kaThixo. Abalawulwa balo rhulumente baza kunandipha uxolo nempilo entle.—Funda uIsaya 25:8; 33:24; Daniyeli 2:44.
2. Kutheni zingxamisekile nje iindaba ezilungileyo?
Ukubandezeleka kuya kuphela xa uThixo esusa bonke abantu ababi emhlabeni. (Zefaniya 2:3) Iza kwenzeka nini loo nto? ILizwi likaThixo laprofeta ngeemeko ezisongela uluntu namhlanje. Iziganeko ezenzekayo zibonisa ukuba uThixo sele eza kungenelela.—Funda eyesi-2 kuTimoti 3:1-5.
3. Yintoni esimele siyenze?
Sifanele sifunde ngoThixo kwiLizwi lakhe iBhayibhile. Lifana neleta evela kutata osithandayo. Lisixelela ngendlela esinokubunandipha ngayo ubomi ngoku nakwikamva ngonaphakade. Ewe kona, abanye abantu basenokungayithandi into yokuba uncedwa wazi iBhayibhile. Kodwa ungavumi uphoswe leli thuba lokufumana ikamva eliqaqambileyo.—Funda iMizekeliso 29:25; ISityhilelo 14:6, 7.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?


text:
ICANDELO 2
Ngubani UThixo Oyinyaniso?
Mnye kuphela uThixo oyinyaniso, igama lakhe nguYehova. (INdumiso 83:18) UnguMoya; asinakumbona. Uyasithanda yaye ufuna nathi simthande. Ufuna ukuba sibathande nabanye abantu. (Mateyu 22:35-40) UnguMongami, uMdali wazo zonke izinto. Izibulo lendalo kaThixo lalingumntu wokomoya onamandla, kamva owabizwa ngokuba nguYesu Kristu. UYehova wadala neengelosi.
UYehova wadala yonke into esemazulwini . . . nesemhlabeni. ISityhilelo 4:11
UYehova uThixo wadala iinkwenkwezi, kwakunye nomhlaba nayo yonke into ekuwo.
Umntu wokuqala uAdam, wambumba ngothuli lomhlaba.
Funda Okungakumbi
Ngaba UThixo Unalo Igama?
UThixo unezibizo ezininzi, ezinye zazo nguSomandla, uMdali nesithi Nkosi. Kodwa igama likaThixo lisetyenziswa ngaphezu kwezihlandlo eziyi-7 000 eBhayibhileni.
Ngubani UThixo?
Ngaba uThixo unalo igama, yaye ngaba usikhathalele?


text:
INQAKU ELINGUMXHOLO | NGABA UTHIXO UNOMDLA KUWE
UThixo Uyayiqonda Indlela Oyiyo
“Owu Yehova, undigocagocile, yaye uyandazi.”—INDUMISO 139:1.
ISIZATHU SOKUBA ABANYE BENGAKUKHOLELWA OKO: Abantu abaninzi bakholelwa ukuba uThixo usibona njengaboni kuphela—abantu abangahlambulukanga nangenaxesha labo. UKendra owayedandathekile wayeziva enetyala kakhulu kuba engakwazi ukwenza ngokugqibeleleyo oko uThixo akufunayo. Ngenxa yoko wathi: “Ndiyekile ukuthandaza.”
OKUFUNDISWA LILIZWI LIKATHIXO: UYehova ujonga ngaphaya kokungafezeki kwethu yaye uyayiqonda indlela esivakalelwa ngayo. IBhayibhile ithi: “Uyakwazi ukuyilwa kwethu, ekhumbula ukuba siluthuli.” Ngaphezu koko, “Akenzanga kuthi kanye ngokwezono zethu,” kodwa ngenceba uyasixolela xa siguquka.—INdumiso 103:10, 14.
Makhe sithethe ngoDavide, ukumkani wakwaSirayeli ekuthethwe ngaye kwinqaku lokuqala. UDavide wathandaza wathi kuThixo: “Amehlo akho andibona ndiseyimbumba, yaye zonke iinxalenye zam zazibhalwe phantsi encwadini yakho . . . Ndigocagoce, Thixo, uze uyazi intliziyo yam.” (INdumiso 139:16, 23) UDavide, wayeqinisekile ukuba nangona wayekhe wamona ngokunzulu uYehova, kodwa wayemthembile ukuba uyayibona intliziyo yakhe eguqukileyo.
UYehova uyiqonda indlela ovakalelwa ngayo ukodlula nawuphi na umntu. IBhayibhile ithi: “Umntu nje ubona okubonakalayo emehlweni; kodwa uYehova yena, ubona oko ikuko intliziyo.” (1 Samuweli 16:7) UThixo ukwazi ukusuka nokuhlala nento ebangela ukuba izinto uzenze ngendlela ethile. Wazi imfuza, indlela okhule ngayo ubuntu bakho izinto ezikwenza ube ngulo mntu unguye. Nangona uzenza iimpazamo, uyayibona imizamo oyenzayo yokwenza izinto ngendlela entle yaye ukuxabisa kakhulu oko.
Kodwa uThixo ulusebenzisa njani olu lwazi ukuze akuthuthuzele?


text:
Ngaba UThixo Angandinceda Xa Ndithandaza?
Impendulo yeBhayibhile
UThixo unceda abo bamcela ngokunyanisekileyo nangokuvisisana nokuthanda kwakhe. Nokuba akuzange uthandaze, unokukhuthazwa yimizekelo eseBhayibhileni yabo bathandaza besithi, “Thixo, ndincede.” Ngokomzekelo:
“
Ndincede Yehova Thixo wam; Ndisindise ngokobubele bakho.”—INdumiso 109:26.
“
Andinanto, ndilihlwempu: Thixo ndincede.”—INdumiso 69:6, ngokweDouay Version.
Umbhali wala mazwi wayenokholo kuThixo. UThixo uyabaphulaphula bonke abo bathetha naye ngokunyanisekileyo, njengabo “
baphuke intliziyo” okanye ‘
abamoya utyumkileyo.’—INdumiso 34:18.
Musa ukucinga ukuba uThixo ukude kakhulu kuwe ngoko akazikhathalele iingxaki zakho. IBhayibhile ithi: “
UYehova uphakamile, ukanti uyambona othobekileyo; kodwa ophakamileyo umazela mgama kuphela.” (INdumiso 138:6) Phofu uYesu wathi kubafundi bakhe: “
Kwaneenwele ezi zentloko yenu zibaliwe zonke.” (Mateyu 10:30) UThixo ubona zonke izinto kuwe nezo wena ungazaziyo. Ngoko qiniseka ukuba uya kukuphulaphula xa ucela akuncede kwiingxaki onazo.—1 Petros 5:7.
Funda Okungakumbi
Yiyiphi Inyaniso Ngokuphathelele UThixo?
Ngaba ucinga ukuba uThixo ukukhathalele? Funda ngobuntu bakhe nendlela onokusondela ngaye kuye.
Ngaba UThixo Uyayiphendula Imithandazo?
IBhayibhile ibonisa ukuba nanamhlanje uYehova usayiphendula imithandazo. Ubukhulu becala ukuphulaphulwa kwemithandazo yethu kuxhomekeke kuthi.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 “Khangela! Iyeza imini, kaYehova,+ yaye ngokuqinisekileyo amaxhoba akho aya kwahlulwa phakathi kwakho.
2 Ngokuqinisekileyo ndiya kuzihlanganisela emfazweni zonke iintlanga nxamnye neYerusalem;+ isixeko okunene siya kuthinjwa+ nezindlu ziphangwe, abafazi bona baya kudlwengulwa.+ Nesiqingatha sesixeko simele siye ekuthinjweni;+ kodwa ke bona abantu abaseleyo,+ abayi kunqunyulwa esixekweni.+
3 “UYehova ngokuqinisekileyo uya kuphuma aye kulwa imfazwe nezo ntlanga+ njengakwimini yokwenza kwakhe imfazwe, ngemini yokulwa.+
4 Iinyawo zakhe okunene ziya kuma ngaloo mini entabeni yeminquma, leyo iphambi kweYerusalem, ngasempuma;+ intaba+ yeminquma imele yahlukane phakathi,+ ukususela empumalanga kuse entshona. Kuya kubakho intlambo enkulu; kwaye isiqingatha sentaba okunene siya kushenxiselwa emntla, nesiqingatha sayo ngasemzantsi.
5 Ngokuqinisekileyo nina niya kusabela entlanjeni yeentaba zam;+ ngenxa yokuba intlambo yeentaba iya kufikelela eAzeli. Yaye kuya kufuneka nisabe, kanye njengoko nasabayo ngenxa yenyikima yomhlaba ngemihla kaUziya ukumkani wakwaYuda.+ Ngokuqinisekileyo uYehova uThixo wam uya kuza,+ bonke abangcwele bekunye naye.+
6 “Kuya kuthi ke ngaloo mini kungabikho kukhanya kuxabisekileyo+—izinto ziya kujiya.+
7 Imele ibe yimini enye eyaziwa ngokuba yekaYehova.+ Akuyi kubakho mini, kungayi kubakho busuku;+ kuthi ke ngexesha langokuhlwa kukhanye.+
8 Kuya kuthi ngaloo mini kuphume amanzi aphilayo+ eYerusalem,+ isiqingatha sawo siye kulwandle lwasempuma+ nesiqingatha sawo siye kulwandle lwasentshona.+ Oku kuya kubakho ehlotyeni nasebusika.+
9 UYehova umele abe ngukumkani phezu komhlaba wonke.+ Ngaloo mini uYehova uya kuba mnye,+ negama lakhe libe linye.+
10 “Ilizwe liphela liya kutshintsha libe njengeArabha,+ ukususela eGebha+ kuse eRimon+ kumzantsi weYerusalem; limele liphakame lize limiwe endaweni yalo,+ ukususela kwiSango lakwaBhenjamin+ ukuya kutsho kwindawo yeSango Lokuqala, ukuya kutsho kwiSango leMbombo, nokususela kwiNqaba kaHananeli+ ukuya kutsho kwiifatyi zesixovulelo zakwakumkani.
11 Nabantu ngokuqinisekileyo baya kuba ngabemi kulo; kungabi sabakho nakuphi na ukwahlulelwa intshabalalo,+ kwaye iYerusalem imele imiwe ngonqabiseko.+
12 “Esi iya kuba sisibetho uYehova aya kubetha ngaso zonke izizwana okunene eziya kuthi zilwe neYerusalem:+ Inyama kabani iya kubola, ngoxa ubani esemi ngeenyawo;+ namehlo kabani aya kubolela emakrolomeni awo, nolwimi lukabani luya kubolela emlonyeni kabani.
13 “Kuya kuthi ngaloo mini sibe sikhulu phakathi kwabo isiphithiphithi esivela kuYehova;+ yaye okunene baya kubamba, ngamnye isandla seqabane lakhe, ibe isandla sakhe okunene siya kuphakamela isandla seqabane lakhe.
14 NoYuda uya kube esilwa eYerusalem; ubutyebi beentlanga zonke ezijikelezileyo ngokuqinisekileyo buya kuhlanganiswa, igolide nesilivere nezambatho ezininzi ngokugqithiseleyo.+
15 “Siya kuba njalo isibetho sehashe, imeyile, inkamela, ne-esile eliliduna, nalo lonke uhlobo lwesilwanyana sasekhaya esikwezo nkampu, sibe njengesi sibetho.
16 “Kuya kuthi ke, ngokubhekisele kuye wonk’ ubani oseleyo kuzo zonke iintlanga ezingenela iYerusalem,+ anyuke iminyaka ngeminyaka+ aye kuqubuda kuKumkani,+ uYehova wemikhosi,+ nokuya kubhiyozela umthendeleko weminquba.+
17 Kuya kuthi ke, ngokubhekisele kuye nabani na ongenyukiyo+ kwiintsapho+ zomhlaba esiza eYerusalem ukuza kuqubuda kuKumkani, uYehova wemikhosi, kungabikho mvula phezu kwakhe.+
18 Ukuba intsapho yaseYiputa ayinyuki ize okunene ingangeni, naphezu kwayo akuyi kubakho mvula. Kuya kubakho isibetho eso uYehova abetha ngaso iintlanga ezinganyukiyo ukuya kubhiyozela umthendeleko weminquba.
19 Oku kuya kuba sisohlwayo ngenxa yesono seYiputa nesono seentlanga zonke ezinganyukiyo ukuya kubhiyozela umthendeleko weminquba.+
20 “Ngaloo mini kuya kubhalwa kwiintsimbi+ zehashe ukuba ‘uBungcwele bobukaYehova!’+ Neembiza zokupheka ezinemilomo ebanzi+ endlwini kaYehova zimele zibe njengezitya+ eziphambi kwesibingelelo.+
21 Zonke iimbiza zokupheka ezinemilomo ebanzi eYerusalem nakwaYuda zimele zibe yinto engcwele kaYehova wemikhosi, nabo bonke ababingelelayo bamele bafike baze bathabathe kuzo, bapheke ngazo.+ Akuyi kuba sabakho mKanan+ endlwini kaYehova wemikhosi ngaloo mini.”+
Yithumele
Yithumele
Zekariya 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=38&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D38%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Ukusuka apho waya kwimida yelakwaYuda naphesheya kweYordan, yaye kwakhona izihlwele zabuthelana kuye, kwaye njengoko wayeqhele ukwenza waqhubeka ezifundisa kwakhona.+
2 Bafika abaFarisi, baza bemvavanya, bambuza enoba kwakusemthethweni kusini na ngendoda ukuqhawula umtshato nomfazi.+
3 Wabaphendula wathi: “Waniyalela ntoni uMoses?”
4 Bathi: “UMoses wakuvumela ukubhalwa kwesiqinisekiso sokumndulula nokuqhawula umtshato naye.”+
5 Kodwa uYesu wathi kubo: “Ngenxa yobuntliziyo-lukhuni benu+ wanibhalela lo myalelo.
6 Noko ke, ukususela ekuqaleni kwendalo ‘Wabenza baba yindoda nebhinqa.+
7 Ngenxa yoku indoda iya kumshiya uyise nonina,
8 yaye aba babini baya kuba nyama-nye’;+ ukuze bangabi saba babini, kodwa babe nyama-nye.
9 Ngoko ke oko uThixo akubophelele ngedyokhwe ndawonye makungahlukaniswa mntu.”+
10 Xa besendlwini+ kwakhona abafundi bakhe bambuza ngokuphathelele oku.
11 Yaye wathi kubo: “Nabani na oqhawula umtshato nomfazi wakhe aze atshate nomnye uyakrexeza+ ngokunxamnye naye,
12 yaye ukuba umfazi, emva kokuqhawula umtshato nendoda yakhe, utshata nenye, uyakrexeza.”+
13 Abantu bazisa kuye abantwana abaselula ukuze abachukumise; kodwa abafundi babakhalimela.+
14 Akukubona oku uYesu wacaphuka waza wathi kubo: “Bayekeni abantwana abaselula beze kum; ningabaleli, kuba ubukumkani bukaThixo bobabo banjalo.+
15 Inene ndithi kuni, Nabani na ongabamkeliyo ubukumkani bukaThixo njengomntwana oselula akasayi kuze angene kubo.”+
16 Yaye wabawola aba bantwana waza wabasikelela, ebabeka izandla.+
17 Yaye njengoko wayephuma ehamba, umntu othile wabaleka waza wawa ngamadolo phambi kwakhe yaye wambuza umbuzo esithi: “Mfundisi Olungileyo, ndenze ntoni na ukuze ndibudle ilifa ubomi obungunaphakade?”+
18 UYesu wathi kuye: “Kutheni undibiza ngokuthi olungileyo?+ Akukho bani ulungileyo, ngaphandle komnye, uThixo.+
19 Uyayazi imiyalelo, ‘Uze ungabulali,+ Uze ungakrexezi,+ Uze ungebi,+ Uze ungangqini ubuxoki,+ Uze ungaqhathi,+ Beka uyihlo nonyoko.’”+
20 Lo mntu wathi kuye: “Mfundisi, zonke ezi zinto ndiye ndazigcina ukususela ebutsheni bam.”
21 UYesu wamjonga yaye waziva emthanda waza wathi kuye: “Kukho nto inye uyiphosayo: Hamba, uye kuthengisa izinto onazo, unike amahlwempu, yaye uya kuba nobuncwane ezulwini, uze ube ngumlandeli wam.”+
22 Kodwa wathi khunubembe lelo lizwi waza wahamba ebuhlungu, kuba wayenezinto ezininzi.+
23 Emva kokusingasinga uYesu wathi kubafundi bakhe: “Hayi indlela ekuya kuba nzima ngayo ngabo banemali+ ukungena ebukumkanini bukaThixo!”+
24 Kodwa abafundi basuka bamangaliswa+ ngamazwi akhe. Kwakhona uYesu wasabela ngokuthi kubo: “Bantwana, hayi indlela ekunzima ngayo ukungena ebukumkanini bukaThixo!
25 Kulula ngakumbi ngenkamela ukuphumela kwintunja yenaliti kunokuba isityebi singene ebukumkanini bukaThixo.”+
26 Bathi khamnqa kwanangakumbi yaye bathi kuye: “Ngubani na ke onokusindiswa?”+
27 Ekhangele ngqo kubo uYesu wathi: “Kubantu akunakwenzeka, kodwa akunjalo kuThixo, kuba zonke izinto zinokwenzeka kuThixo.”+
28 Waza uPetros wathi kuye: “Khangela! Sishiye zonke izinto sakulandela.”+
29 UYesu wathi: “Inene ndithi kuni, Akukho bani ushiye indlu okanye abantakwabo okanye oodade wabo okanye unina okanye uyise okanye abantwana okanye amasimi ngenxa yam nangenxa yeendaba ezilungileyo+
30 ongayi kufumana ngokuphindwe kalikhulu+ ngoku kwesi sihlandlo sexesha, izindlu nabantakwabo noodade wabo noonina nabantwana namasimi, kunye neentshutshiso,+ nakwinkqubo yezinto ezayo ubomi obungunaphakade.
31 Noko ke, abaninzi abangabokuqala baya kuba ngabokugqibela, baze abokugqibela babe ngabokuqala.”+
32 Ke kaloku babenyuka ngendlela besiya eYerusalem, yaye uYesu wayehamba phambi kwabo, kwaye bathi manga; kodwa bamlandela besoyika. Kwakhona wathabathela bucala abalishumi elinesibini waza waqala ukubaxelela ezi zinto zazimiselwe ukumhlela:+
33 “Niyabona, siyenyuka siya eYerusalem, yaye uNyana womntu uya kunikelwa kubabingeleli abaziintloko nakubabhali, bamgwebele isohlwayo sokufa baze bamnikele kubantu beentlanga,+
34 yaye baya kuhlekisa ngaye, bamtshicele, bamtyakatye baze bambulale, kodwa kwiintsuku ezintathu kamva uya kuvuka.”+
35 UYakobi noYohane, oonyana ababini bakaZebhedi,+ baya kuye baza bathi kuye: “Mfundisi, sifuna ukuba usenzele nakuphi na esikucelayo kuwe.”+
36 Wathi kubo: “Nifuna ndinenzele ntoni na?”
37 Bathi kuye: “Sinike ukuba sihlale, omnye ngasekunene kwakho nomnye ngasekhohlo kwakho, ebuqaqawulini bakho.”+
38 Kodwa uYesu wathi kubo: “Anikwazi oko nikucelayo. Niyakwazi na ukusela indebe endiyiselayo, okanye ukubhaptizwa ngobhaptizo endibhaptizwa ngalo?”+
39 Bathi kuye: “Siyakwazi.” Ngako oko uYesu wathi kubo: “Indebe endiyiselayo niya kuyisela, nobhaptizo endibhaptizwa ngalo niya kubhaptizwa ngalo.+
40 Noko ke, kona ukuhlala ngasekunene kwam okanye ngasekhohlo kwam asikokwam ukunikisa ngako,+ kodwa kokwabo kulungiselelwe bona.”
41 Ngoko, bakukuva oku abanye abalishumi, bakucaphukela oko kwenziwa nguYakobi noYohane.+
42 Kodwa uYesu, emva kokubabizela kuye, wathi kubo: “Niyazi ukuba abo babonakala belawula iintlanga baba ziinkosi phezu kwazo nabo bakhulu kuzo basebenzisa igunya phezu kwazo.+
43 Makungabi njalo phakathi kwenu; kodwa nabani na ofuna ukuba mkhulu phakathi kwenu makabe ngumlungiseleli wenu,+
44 yaye nabani na ofuna ukuba ngowokuqala phakathi kwenu makabe likhoboka lenu nonke.+
45 Kuba kwanoNyana womntu weza, kungekhona ukuze alungiselelwe,+ kodwa ukuze alungiselele nokuze anikele ngomphefumlo wakhe ube yintlawulelo+ ngenxa yabaninzi.”+
46 Yaye bafika eYeriko. Kodwa njengoko yena nabafundi bakhe nesihlwele esikhulu babephuma eYeriko, uBhartimeyu (unyana kaTimeyu), umngqibi oyimfama, wayehleli ecaleni kwendlela.+
47 Wathi akuva ukuba yayinguYesu umNazarete, wakhwaza wathi: “Yesu, Nyana kaDavide,+ yiba nenceba kum!”+
48 Ngako oko abaninzi bamxelela kabukhali ukuba athi cwaka; kodwa waqhubeka ekhwaza kakhulu ngakumbi esithi: “Nyana kaDavide, yiba nenceba kum!”+
49 Ngoko uYesu wema waza wathi: “Mbizeni.” Yaye bambiza umntu oyimfama, besithi kuye: “Yomelela, sukuma, uyakubiza.”+
50 Esithi xibilili isambatho sakhe sangaphezulu, waxhuma wema ngeenyawo waza waya kuYesu.
51 Yaye ekumphenduleni uYesu wathi: “Ufuna ukuba ndikwenzele ntoni na?”+ Umntu oyimfama wathi kuye: “Rabhoni, ndenze ndiphinde ndibone.”+
52 Yaye uYesu wathi kuye: “Hamba, ukholo lwakho lukuphilisile.”+ Ngoko nangoko wabuya wabona,+ waza wamlandela.+
Yithumele
Yithumele
Marko 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
32 Khangela! Ukumkani+ uya kulawula ngobulungisa;+ zona iinkosana,+ ziya kulawula njengeenkosana zokusesikweni.
2 Kwaye ngamnye uya kuba njengendawo yokuzimela umoya nendawo yokuzifihla esiphangweni,+ abe njengemisinga yamanzi kwilizwe elingumqwebedu,+ nanjengomthunzi wengxondorha enkulu kwilizwe elibharhileyo.+
3 Amehlo abo babonayo akayi kuvingcwa, neendlebe zabo bevayo ziya kunikela ingqalelo.+
4 Nentliziyo yabo bazizingxami iya kuqwalasela ulwazi,+ kwanolwimi lwabathintithayo luya kukhawuleza ukuthetha izinto ezicacileyo.+
5 Lowo ungenangqiqo akasayi kuba sabizwa ngokuba unesisa; ke lona itshivela, akuyi kuthiwa lisisidwangube;+
6 ngenxa yokuba lowo ungenangqiqo uya kuthetha izinto zokungabi nangqiqo,+ nentliziyo yakhe iya kusebenza okwenzakalisayo,+ ukuze isebenze uwexuko+ nokuthetha into etenxileyo ngoYehova, ukuze ibangele umphefumlo wolambileyo uhambe ulambatha,+ yaye ubangela nonxaniweyo ahambe engenanto yokusela.
7 Ke lona itshivela, izixhobo zalo zibi;+ lona lenze isigqibo ngezenzo zehambo evakalala,+ ukuze lonakalise abaxhwalekileyo ngamazwi obuxoki,+ kwanaxa lowo ulihlwempu ethetha oko kulungileyo.
8 Ngokubhekisele kulowo unesisa, wenze isigqibo ngezinto zesisa; yaye uya kumela izinto zesisa.+
9 “Nina bafazi bahleli ngokukhululeka, vukani, liphulaphuleni ilizwi lam!+ Nina zintombi zingenanyameko, yibekeleni indlebe intetho yam!
10 Kwisithuba sonyaka neentsuku ezithile nina bangenanyameko niya kuphazamiseka,+ ngenxa yokuba ukuvunwa kweediliya kuya kuphela kodwa akukho kubuthwa kwesiqhamo okuya kufika.+
11 Ngcangcazelani, nina bafazi bahleli ngokukhululeka! Phazamisekani, nina bangenanyameko! Khululani nize nizenze nibe ze, nibhinqe amarhonya ezinqeni.+
12 Zimbambazeleni nisenza isijwili+ ngenxa yamasimi anqwenelekayo,+ ngenxa yomdiliya othwala isiqhamo.
13 Emhlabeni wabantu bam kuphuma ameva,+ amakhakakhaka, kuba akuzo zonke izindlu zemigcobo, ewe, idolophu enochulumanco olukhulu.+
14 Kuba inqaba yokuhlala ilahliwe,+ isiphithiphithi sesixeko sishiyiwe; iOfeli+ nemboniselo ziya kuba yimihlaba engenanto, kangangexesha elingenammiselo ukugcoba kwamaqwarhashe, idlelo lemihlambi;
15 kude kuthululwe phezu kwethu umoya uvela phezulu,+ yaye intlango iya kuba libhoma, nebhoma libalwe njengehlathi lokwenene.+
16 “Kwaye okusesikweni ngokuqinisekileyo kuya kuhlala entlango, nobulungisa buya kuhlala ebhomeni.+
17 Nomsebenzi wobulungisa bokwenyaniso umele ube luxolo;+ nenkonzo yobulungisa bokwenyaniso, ukuzola nonqabiseko ukusa kwixesha elingenammiselo.+
18 Yaye abantu bam baya kuhlala kwindawo yokuhlala enoxolo nakwiindawo zokuhlala zentembelo epheleleyo nakwiindawo zokuphumla ezingaphazamisekiyo.+
19 Kwaye ngokuqinisekileyo kuya kuna isichotho ekuweni kwehlathi nasekuthotyweni+ kwesixeko kwimeko yokuthotywa.+
20 “Ninoyolo nina nihlwayela imbewu ecaleni kwamanzi onke,+ nithumela amanqina enkunzi yenkomo nawe-esile.”+
Yithumele
Yithumele
Isaya 32
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=23&Chapter=32&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D32%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
EDOMINICAN REPUBLIC
Umsebenzi Wokushumayela Uyaqhubeka
Abathunywa Bevangeli Baqhubeka Beshumayela Ngokuchuliweyo
Ukuvalwa komsebenzi yaba kukuqala kwamaxesha obunzima kubazalwana. Umthunywa wevangeli uAlma Parson ubalisa athi: ‘IiHolo zoBukumkani zavalwa kuquka nomsebenzi wokushumayela. Abazalwana bethu balingwa baza babandezeleka kakhulu.’ Abazalwana baphulukana nemisebenzi baza bavalelwa. Sekunjalo, lo mthunywa wevangeli, ngoncumo uthi: ‘UYehova wayesikhokela yaye esikhusela izihlandlo ngezihlandlo.’ Abazalwana baqhubeka nomsebenzi ngokuchuliweyo ngenxa yokuthembela ‘kukhokelo lukaYehova.’
Sasingavunyelwa ukuba sibe neentlanganiso zebandla. ULennart Johnson ukhumbula oku: ‘Abazalwana baqalisa ukuhlanganisana ngokwamaqela amancinane ngokufihlakeleyo emizini. Kuloo mizi sasifunda amanqaku eMboniselo akotshwe ngomatshini wokukopa. Bonke abathembekileyo bayixabisa indlela uYehova awaqhubeka esomeleza ngayo kula maqela.’
Ngalo lonke elo xesha, urhulumente waqinisa aph’ ekuwaleqeni amaNgqina. Kodwa loo nto zange ibenze babe nedyudyu abazalwana noodade. Ebhalela uMongameli welo lizwe ngoSeptemba 15, 1950, uMphathiswa uHungría wathi: “UMnu. Lee Roy Brandt nezinye iinkokeli zeli qela lamaNgqina kaYehova baye bemana bebizelwa kule ofisi ukuze baxelelwe ukuba bohlukane nokulahlekisa abantu, ekubeni umsebenzi wabo uvaliwe kweli lizwe. Kubonakala ngathi abawuthobeli lo myalelo. Iimin’ ezi, sihlelelene nokuva iingxelo zokuba kwiindawo ezithile kweli lizwe, la maNgqina asaqhubeka nale nto yawo, egezela urhulumente.” Le leta yaqukumbela ngokucebisa ukuba kugxothwe zonke “iinkokeli eziphambili ezingezozalapha” zamaNgqina kaYehova.
“Kulukhuthazo”
Ekupheleni kuka-1950, uMzalwan’ uKnorr noMzalwan’ uHenschel batyelela elo lizwe. Emva koko, abanye abathunywa bevangeli bathunyelwa eArgentina, eGuatemala nasePuerto Rico. Abanye bafumana imisebenzi yempangelo kwelo lizwe. Ngokomzekelo, uMzalwan’ uBrandt wafumana umsebenzi kwinkampani yombane baza abanye baba ngootitshala besiNgesi. Ingxelo ekwiNcwadi Yonyaka ka-1951 yathi ngabo bathunywa bevangeli: “Ubukho babo kweli lizwe, bangemki, bulukhuthazo kubalandeli abathembekileyo beNkosi abayifundiswa ngaba bathunywa inyaniso. Wonke umntu uyavuya ngenkalipho abayibonisayo yokuqhubeka nomsebenzi wokushumayela.”
‘Ubukho babo babulukhuthazo kwabo bathembekileyo’
UDorothy Lawrence wayengomnye wabathunywa bevangeli ababa ngootitshala besiNgesi. Njengokuba efundisa isiNgesi, wayefundisa neBhayibhile kwabo banomdla. Ngenxa yoko, wanceda abaliqela bangena enyanisweni.
Abanquli abathembekileyo bakaYehova benza ezinye izinto ukuze baqhubeke nomsebenzi wokushumayela nakubeni babeleqwa. Ngamanye amaxesha babeyiqhawula amaphepha incwadi baze bawafake epokothweni yehempe okanye ebhegini yokutya ukuze kungabikho kurhanelwa. Ifomu yengxelo yasentsimini yatshintshwa yafana nephepha elinezinto eziza kuthengwa evenkileni. Endaweni yeencwadi, iincwadana, iimagazini, amabuyelo neeyure, kwabhalwa ipapaya, iimbotyi, amaqanda, ikhaphetshu nesipinatshi. Iikopi zeMboniselo kwakusithiwa ziiyuca, okanye icassava, isityalo esaziwayo kuloo ngingqi.
Umsebenzi Wokwenza Abafundi Uyaqhubeka
NgoJuni 16, 1954, uRafael Trujillo wasayina isivumelwano neVatican sokuba oonyawo-ntle beCawa yamaKatolika bafumane amalungelo akhethekileyo eDominican Republic. Ngelo xesha, bekusele kudlule iminyaka emine uvaliwe umsebenzi kwelo lizwe. Sekunjalo, ngo-1955, kwakusele kukho abavakalisi abayi-478. Kwenzeka njani ukuba kubekho ulwando olungako kwiimeko ezinzima ngolo hlobo? INcwadi Yonyaka ka-1956 yathi: “Imfihlelo yamandla esinawo ngumoya kaYehova. Abazalwana bamanyene yaye bomelele elukholweni ibe batyhalela phambili ngenkalipho.”
NgoJulayi 1955, uTrujillo wafumana ileta evela kwikomkhulu. Le leta yachaza ngokweenkcukacha ukungathath’ icala kwamaNgqina kaYehova yaza yacela ukuba ‘ayeke ukuvala umsebenzi wamaNgqina kaYehova noweWatch Tower Bible and Tract Society.’ Yaphumela phi loo nto?


text:
JULAYI 7, 2015
KUMZANTSI KOREA
Ngaba IiJaji ZaseMzantsi Korea Zikulungele Ukusebenzisa Imigaqo Yamanye Amazwe Yokuvumela Abantu Bangayi Emkhosini Ngenxa Yesazela?
INkundla yoMgaqo-siseko yakuMzantsi Korea iza kuphinda ihlolisise enoba ukwala kukarhulumente ukuhlonela ilungelo lokungayi emkhosini ngenxa yesazela kuyavumelana nomgaqo-siseko welizwe. * Kwiminyaka emine edluleyo, ngo-2011, iNkundla yathi, ngokoMthetho weNkonzo yaseMkhosini wakuMzantsi Korea ukohlwaya abantu abangayiyo emkhosini ngenxa yezazela zabo akungqubani nomgaqo-siseko. Yathetha into efanayo nakwisigwebo sayo ngo-2004.
Ngoku ngoJulayi 9, 2015, iNkundla iza kwenza into engaqhelekanga yokuphinda imamele amatyala amathathu abantu abangavumiyo ukuya emkhosini ngenxa yesazela. Imibutho emininzi iye yacebisa iNkundla ngemithetho enokusetyenziswa kwelo tyala ukuze ixhase eli lungelo. Njengoko ukwala ukuya emkhosini kuqhelekile yaye kwamkelekile kumthetho wamanye amazwe, ukutshitshiliza koMzantsi Korea ukutshintsha kuyenza ijongwe ngumhlaba wonke.
Iya Iqatshelwa Lihlabathi Lonke
IKomiti Elwela Amalungelo Abantu Yezizwe Ezimanyeneyo iye yathi uMzantsi Korea mawutshintshe. Ukususela ngo-2006, le komiti iye yakhupha izigwebo ezintlanu eziphathelele abantu abayi-500 abalayo ukuya emkhosini ngenxa yezazela * yaye ithi uMzantsi Korea ufanele usebenzise imigaqo eqinisekisa ilungelo lokungayi emkhosini ngenxa yesazela.
IAmnesty International, umbutho wamalungelo abantu oseLondon, uye wabhiyozela i-International Day of Conscientious Objectors ngokujonga indlela uMzantsi Korea obaphatha ngayo abo balayo ukuya emkhosini ngenxa yezazela kwinqaku likaMeyi 13, 2015. Lathetha kakhulu ngamaNgqina aselula akwiminyaka yokuya emkhosini nobunzima ajamelana nabo phantsi komthetho okhoyo eMzantsi Korea. Kwangaloo veki, amajelo eendaba asehlabathini, anjengoCNN neThe Washington Post, ayenamanqaku athetha ngokwala ukuya emkhosini ngenxa yesazela nangamaNgqina aselula athabathe eso sigqibo.
Imiqobo Ezijamelene Nayo Iijaji
Xa iNgqina likaYehova lisala ukungenelela inkonzo yomkhosi eMzantsi Korea, iijaji ziye zimfumanise enetyala lokwaphula ngabom umthetho wokuya emkhosini. Noko ke, iijaji ziye zifumanise kunzima ukugweba umfana oselula ongekho ndlongondlongo onetyala ngenxa nje yokuba ephila ngokweenkolelo zakhe. * Kwesinye isihlandlo, ijaji eyayichophele ityala kwiNkundla yeNqila eSuwon yalila ngexesha eyayigweba iNgqina ngenxa yokuba yayingenayo enye indlela ngaphandle yokulifumanisa linetyala.
NgoMeyi 12, 2015, ijaji kwiNkundla yeNqila yaseGwangju yawisa isigwebo sokungabi natyala. Ngenxa yemilinganiselo yayo eyashukumisela indlela eyayivakalelwa ngayo kwityala lamaNgqina kaYehova amathathu, le jaji yenza ngokuchasene namatyala awayexoxwe ngaphambili. Izama ukuba kubekho utshintsho, yathi kuwo: “Into endinokunenzela yona kukuwuqala nje umlilo ngethemba lokuba niya kuwenza uvuthe.” Umtshutshisi uye wabhena.
Kunokuba zigwebe abo bangayiyo emkhosini ngenxa yezazela, iijaji zenkundla zenqila ezisixhenxe ziye zathumela amatyala kwiNkundla yoMgaqo-siseko, nakuba iNkundla iye yagweba ngo-2004 nango-2011 ngalo mba. Ezi jaji azifuni ukugweba umfana oselula ukuba avalelwe entolongweni kuba nje esenza ngokwesazela sakhe. Kwelinye ityala, iJaji uYoung-hoon Kang weNkundla yeNqila ekuMntla weSeoul yathi, ukohlwaya abantu abangayiyo emkhosini ngenxa yezazela bekuyakuthetha ukunyhasha amalungelo nobuntu babo. Oko kuphelisa isidima somntu.
Iijaji Zikhuthazwa Ukuba Ziphembelele Izigqibo Zenkundla”
NgoDisemba 2014, Umbutho Wamagqwetha WaseKorea waba nentlanganiso eyayithetha ngokwala ukuya emkhosini ngenxa yesazela. Kwintetho kaSu-an Cheon owayeyiJaji kwiNkundla Ephakamileyo wathi, izigqibo ezenziwa yiKomiti Elwela Amalungelo Abantu Yezizwe Ezimanyeneyo noko siceba ukukwenza iSigqeba Samalungelo Abantu SeZizwe Ezimanyeneyo nxamnye noMzantsi Korea lihlazo elikhulu. Waqhubeka esithi, ukuvalela entolongweni abafana abaselula abaninzi akunakuthetheleleka yaye wakhuthaza iijaji namagqwetha awayekho ukuba aphembelele izigqibo zenkundla ukuba zigwebe amatyala zisebenzisa imigaqo yehlabathi lonke.
UNksk. Cheon waqukumbela ngelithi: “Kufuneka sikhawuleze sibe nomnye umsebenzi olungiselelwe abo bangafuniyo ukuya emkhosini. . . . Ukulungiselela omnye umsebenzi kunokuba yimbalasane eKorea, nempumelelo enkulu kwicandelo lamalungelo abantu kulawula umongameli wokuqala olibhinqa. Leyo kuphela kwendlela esinokukwazi ngayo ukuphelisa ukugxekwa ngokuba lilizwe elisemva ngokuphathelele imiba yamalungelo abantu.”
Ngaba Inkundla YoMgaqo-siseko Iza Kuthobela Imigaqo Yehlabathi Lonke?
Kangangamashumi eminyaka, amaNgqina kaYehova amaninzi eMzantsi Korea aye anyamezela ukuvalelwa entolongweni ngenxa yeenkolelo zawo zokungafuni ukuya emkhosini ngenxa yesazela. Ejonge ngamehlo abomvu isigqibo seNkundla, ayabuza: Ngaba iijaji zeNkundla yoMgaqo-siseko zikulungele ukumela abo bangayiyo emkhosini ngenxa yezazela? Ngaba uMzantsi Korea uza kulandela imigaqo yamalungelo abantu esetyenziswa ehlabathini lonke?
^ isiqe. 2 IRiphabliki yaseKorea iyalityeshela ilungelo lokungayi emkhosini ngenxa yesazela. Kwiminyaka eyi-60 egqithileyo, iye yavalela entolongweni amaNgqina kaYehova angaphezu kwe-18 000 aye ala ukuya emkhosini ngenxa yeenkolelo zawo. Ukuze ufumane uludwe lwamaNgqina avalelweyo kuMzantsi Korea, bona inqaku elithi, “Babanjelwe Ukholo Lwabo.”
^ isiqe. 5 Communications Nos. 1321/2004 and 1322/2004, U.N. Doc. CCPR/C/88/D/1321-1322/2004, 3 November 2006; Communications Nos. 1593 to 1603/2007, U.N. Doc. CCPR/C/98/D/1593-1603/2007, 23 March 2010; Communications No. 1642-1741/2007, U.N. Doc. CCPR/C/101/D/1642-1741/2007, 24 March 2011; Communication No. 1786/2008, U.N. Doc. CCPR/C/106/D/1786/2008, 25 October 2012; Communication No. 2179/2012, U.N. Doc. CCPR/C/112/D/2179/2012, 15 October 2014.
Funda Okungakumbi
Kutheni AmaNgqina KaYehova Engayi Emfazweni?
Ehlabathini lonke amaNgqina kaYehova aziwa ngokungafuni ukungenelela iimfazwe. Khawufunde ukuba kutheni sisaziwa ngolu hlobo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
5 Makhe ndivumele intanda yam ingoma yalowo ndimthandayo ngokuphathelele isidiliya sakhe.+ Intanda yam yaba nesidiliya ngasendulini yeziqhamo.
2 Kwaye yemba kuso yasusa amatye yaza yatyala kuso umdiliya obomvu wohlobo, yakha inqaba phakathi kwaso.+ Yemba nesixovulelo sewayini kuso.+ Kwaye yahlala inethemba lokuba uya kuvelisa iidiliya,+ suka wona wavelisa iidiliya zasendle.+
3 “Ke kaloku, bemi baseYerusalem nani madoda akwaYuda, ncedani nigwebe phakathi kwam nesidiliya sam.+
4 Yintoni na esenokwenziwa ngesidiliya sam endingekayenzi?+ Kutheni na ukuba ndibe nethemba lokuba uya kuvelisa iidiliya, suka wona uvelise iidiliya zasendle?
5 Ke kaloku, makhe ndinazise oko ndiya kukwenza esidiliyeni sam: Ndiza kulushenxisa uthango lwaso,+ size sitshiswe.+ Ndiza kuludiliza udonga lwaso lwamatye, sibe sisisulu sokubhuqwa.+
6 Ndiza kusitshabalalisa.+ Asiyi kuthenwa, singayi kuhlakulwa.+ Yaye simele simile ityholo elinameva nokhula;+ namafu ngokwawo ndiya kuwayalela ukuba anganisi mvula phezu kwaso.+
7 Kuba isidiliya+ sikaYehova wemikhosi yindlu kaSirayeli, namadoda akwaYuda sisityalo awayesithanda.+ Wahlala enethemba lomgwebo,+ kodwa, khangela! kusuke kwakho ukwaphulwa komthetho; wayenethemba lobulungisa, kodwa, khangela! kusuke kwakho isikhalo!”+
8 Yeha ke abo bahlanganisa indlu kwindlu,+ nabo bahlomela intsimi kwintsimi kude kungabikho ndawo+ yaye niye nahlaliswa nodwa phakathi kwelizwe!
9 Ezindlebeni zam uYehova wemikhosi [ufungile ukuba] izindlu ezininzi, nangona zinkulu yaye zilungile, ziya kuba yinto yokukhwankqisa, kungekho mmi.+
10 Kuba kwaneeakile ezilishumi+ ziya kuvelisa umlinganiselo omnye webhate,+ kwanomlinganiselo wehomere yembewu uya kuvelisa umlinganiselo we-efa.+
11 Yeha ke abo bavuka ekuseni ukuze bafune nje isiselo esinxilisayo,+ abazilazila kude kuhlwe ekutshoneni kwelanga ukuze batshiswe yiwayini!+
12 Kubakho uhadi, nomrhubhe, nentambula, nembande, ndawonye newayini emathekweni abo;+ kodwa umsebenzi kaYehova abawukhathalele, nomsebenzi wezandla zakhe abawubonanga.+
13 Ngoko ke kuya kufuneka abantu bam baye ekuthinjweni ngenxa yokuswela ulwazi;+ nozuko lwabo luya kuba ngabantu ababhuqwe yindlala,+ nesihlwele sabo siya kutsha lunxano.+
14 Ngoko ke iShiyol iwenze banzi umphefumlo wayo nomlomo wayo yawuvula wabanzi ngaphaya kwemida;+ noko kumbejembeje kuyo, nesihlwele sayo nokuxokozela kwayo nalowo ugcobayo, ngokuqinisekileyo uya kuhla aye kuyo.+
15 Abantu basemhlabeni baya kuqubuda, bathotywe, namehlo abo baphakamileyo aya kuthotywa.+
16 UYehova wemikhosi uya kuphakama ngomgwebo,+ azingcwalise uTHIXO wenyaniso, Lowo Ungcwele+ ngobulungisa.+
17 Neenkunzi zeemvana okunene ziya kudla edlelweni lazo; neendawo eziphanzileyo zezilwanyana ezondlekileyo ziya kudliwa ngabaphambukeli.+
18 Yeha ke abo batsala isiphoso ngeentsontelo zokungabi nanyaniso, nesono ngokungathi kungeentambo zenqwelo;+
19 abo bathi: “Mawungxame umsebenzi wakhe; mawuze ngokukhawuleza, ukuze siwubone; necebo laLowo Ungcwele kaSirayeli malisondele lize lifike, ukuze silazi!”+
20 Yeha ke abo bathi okulungileyo kubi nokubi kulungile,+ abo babeka ubumnyama endaweni yokukhanya nokukhanya endaweni yobumnyama, abo babeka ubukrakra endaweni yobumnandi nobumnandi endaweni yobukrakra!+
21 Yeha ke abo bazizilumko kwawabo amehlo nabaziingqondi phambi kobuso babo!+
22 Yeha ke abo banamandla ekuseleni iwayini, namadoda anamandla okuphithikeza isiselo esinxilisayo,+
23 abo bavakalisa ongendawo elilungisa ngokunikela ingqalelo kwisinyobo,+ nabo basusa ubulungisa belungisa kulo!+
24 Ngoko ke kanye njengoko ulwimi lomlilo luzidla luzigqibe iindiza+ nengca eyomileyo ihla iye edangatyeni, yona kanye ingcambu yabo iya kuba njengevumba lokuvunda,+ nentyatyambo yabo iya kunyuka kanye njengomgubo, ngenxa yokuba bawugatyile umthetho kaYehova wemikhosi,+ abalihlonela ilizwi laLowo Ungcwele kaSirayeli.+
25 Kungenxa yoko le nto umsindo kaYehova uvutha ebantwini bakhe, yaye uya kusolula isandla sakhe nxamnye nabo aze ababethe.+ Neentaba ziya kuphazamiseka,+ nezidumbu zabo ziya kuba njengenkunkuma phakathi kwezitrato.+
Ngenxa yako konke oku umsindo wakhe awubuyanga, kodwa isandla sakhe usasolulile.
26 Uphakamisele uhlanga olukhulu nolukude umqondiso,+ walubethela umlozi lusesiphelweni somhlaba;+ yaye, khangela! luya kungena ngokukhawuleza.+
27 Akukho namnye udiniweyo naye nabani na okhubekayo phakathi kwalo. Akukho namnye wozelayo yaye akukho bani ulalayo. Nebhanti ezinqeni zalo ngokuqinisekileyo aziyi kuvuleka, nemitya yeembadada zalo ayiyi kuqhawuka kubini;
28 ngenxa yokuba iintolo zalo ziloliwe nazo zonke izaphetha zalo zigobile.+ Zona kanye iimpuphu zamahashe alo ziya kugqalwa njengeqhwitha ngokwalo,+ namavili eenqwelo zalo njengomoya wesaqhwithi.+
29 Ukugquma kwalo kunjengoko kwengonyama, yaye lugquma njengeengonyama ezintsha ezinezingci.+ Luya kubhavuma luze lubambe ixhoba lumke nalo likhuselekile, yaye akuyi kubakho mhlanguli.+
30 Luya kubhavuma ngaloo mini njengokugquma kolwandle.+ Okunene ubani uya kondela emhlabeni, kwaye khangela! kukho ubumnyama obubandezelayo;+ kwanokukhanya kuye kwaba mnyama ngenxa yokusithwa ngamafu.
Yithumele
Yithumele
Isaya 5
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=23&Chapter=5&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D5%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngoobani Abenza Ukuthanda KukaYehova Namhlanje?
AmaNgqina kaYehova afumaneka emhlabeni wonke kwaye aneemvelaphi ezahlukahlukeneyo. Yintoni eye yamanyanisa aba bantu bahluke kangaka?
Kuyintoni Ukuthanda KukaThixo?
UThixo ufuna ukuthanda kwakhe kwaziwe emhlabeni wonke. Yintoni ukuthanda kwakhe yaye ngoobani abafundisa abanye ngako?
Ngabantu Abanjani AmaNgqina KaYehova?
Mangaphi amaNgqina kaYehova owaziyo? Yintoni kanye kanye oyaziyo ngathi?
Kutheni Sibizwa Ngokuba SingamaNgqina KaYehova?
Funda ngezizathu ezithathu ezibangela sisebenzise eli gama.
Yaziwa Njani Inyaniso YeBhayibhile?
Sinokuqiniseka njani ukuba sikuqonda ngokwenene oko kufundiswa yiBhayibhile?
Kutheni Siye Savelisa INguqulelo Yehlabathi Elitsha?
Yintoni eyenza le nguqulelo yeLizwi likaThixo yahluke kwezinye?
Yintoni Onokuyilindela Kwiintlanganiso Zethu?
Sihlanganisana kunye ukuze sifunde iZibhalo size sikhuthazane. Uya kwamkelwa ngobubele!
Kunaziphi Iingenelo Ukunxulumana Namanye AmaKristu?
ILizwi likaThixo likhuthaza unxulumano lwamaKristu. Unokungenelwa njani kolu hlobo lonxulumano.
Zinjani Iintlanganiso Zethu?
Ngaba wakhe wazibuza ukuba kwenziwa ntoni kwiintlanganiso zethu? Akuthandabuzeki, ungachukumiseka ngumgangatho wemfudo esekelwe eBhayibhileni efumaneka kuzo.
Kutheni Sinxiba Kakuhle Xa Sisiya Ezintlanganisweni?
Ngaba impahla esiyinxibayo inomsebenzi kuThixo? Funda ukuba yiyiphi imigaqo esikhokelayo kumba wokunxiba nokuzilungisa.
Yiyiphi Eyona Ndlela Esinokuzilungiselela Ngayo Iintlanganiso?
Ukulungiselela kusengaphambili ngaphambi kokuya kwintlanganiso kuya kukunceda ungenelwe.
Yintoni UNqulo Lwentsapho?
Funda ngendlela eli lungiselelo elinokukunceda ngayo usondele kuYehova yaye uqinise umanyano kwintsapho yakho.
Kutheni Sisiya KwiiNdibano Ezinkulu?
Nyaka ngamnye, siba neendibano ezintathu ezikhethekileyo. Ungangenelwa njani kuzo?
Ulungelelaniswa Njani Umsebenzi Wethu Wokushumayela?
Silandela umzekelo owamiselwa nguYesu ngoxa wayesemhlabeni. Ziziphi ezi ndlela zokushumayela?
Yintoni Uvulindlela?
Amanye amaNgqina achitha iiyure eziyi-30, eziyi-50 okanye nangaphezulu ngenyanga beshumayela. Kubangelwa yintoni oku?
Yintoni Inkonzo Yobuvangeli?
Yintoni ebandakanyekileyo ekubeni ngumvangeli? Luluphi uqeqesho abalufumanayo?
Abadala Balinceda Njani Ibandla?
Abadala ngamadoda aqolileyo ngokomoya akhokhela ibandla. Luluphi uncedo abalunikelayo?
Yintoni Umsebenzi Wezicaka Zolungiselelo?
Izicaka zolungiselelo zinceda ibandla lisebenze kakuhle. Funda ngendlela umsebenzi onceda ngayo bonke abantu.
Basinceda Njani Abaveleli Abahambahambayo?
Kutheni abaveleli abahambahambayo betyelela amabandla? Unokungenelwa njani kutyelelo lwabo?
Sibanceda Njani Abazalwana Bethu Abajongene Nobunzima?
Xa kusehla intlekele, ngokukhawuleza sinikela uncedo ngezinto abantu abazidingayo size sibathuthuzele ngezibhalo. Sikwenza njani oku?
Ngubani Udidi Lwekhoboka Elithembekileyo Neliyingqondi?
UYesu wathembisa ukuba wayeza kumisela udidi lwekhoboka olwaluza kulungisa ukutya kokomoya ngexesha elifanelekileyo. Kwenziwa njani oku?
Lisebenza Njani IQumrhu Elilawulayo Namhlanje?
Ngenkulungwane yokuqala, iqela elincinane lamadoda amakhulu nabapostile babebumba iqumrhu elilawulayo lebandla lamaKristu. Kuthekani namhlanje?
Yintoni IBheteli?
IBheteli yindawo ekhethekileyo ephumeza umsebenzi obalulekileyo. Funda ngakumbi ngabo basebenza apho.
Yintoni Eyenziwa Kwiofisi Yesebe?
Iindwendwe ziyamenywa ukuba zityelele nayiphi na iofisi yesebe. Nawe siyakumema!
Uncwadi Lwethu Lubhalwa Luze Luguqulelwe Njani?
Sivelisa uncwadi ngeelwimi ezingaphezu kwama-600. Kutheni sizibhokoxa kangaka nje?
Ifumaneka Njani Imali Yokuxhasa Umsebenzi Wethu Owenziwa Ehlabathini?
Yintoni ebangela ukuba intlangano yethu yahluke kwezinye iicawa xa kufikelelwa kumba wemali?
IiHolo ZoBukumkani—Zakhelwa Ntoni Yaye Zakhiwa Njani?
Kutheni iindawo esinqulela kuzo zibizwa ngokuba ziiHolo zoBukumkani? Funda ngakumbi ngendlela ezi zakhiwo ezinceda ngayo amabandla ethu.
Sinokuzigcina Njani IiHolo Zethu ZoBukumkani Zikwimeko Entle?
IHolo yoBukumkani elungiswe kakuhle necocekileyo izisa uzuko kuThixo wethu. Ngawaphi amalungiselelo enziwayo okugcina iHolo yoBukumkani icocekile?
Sinokuncedwa Njani Lithala Leencwadi EliseHolweni YoBukumkani?
Ngaba ungathanda ukwenza uphando ukuze uyazi ngakumbi iBhayibhile? Yiya kwithala leencwadi elikwiHolo yoBukumkani!
Yintoni EkwiWebhsayithi Yethu?
Unokufunda okungakumbi ngathi neenkolelo zethu, ude ufumane neempendulo kwimibuzo yakho eBhayibhileni.
Ngaba Uza Kwenza Ukuthanda KukaYehova?
UYehova uThixo ukuthanda ngokwenene. Unokuwubonisa njani umqweno wakho wokuMkholisa ebomini bakho?


text:
Ukumanyana Njengoko Eli Hlabathi Lidala Liphela
“Singamalungu omnye elomnye.”—EFE. 4:25.
1, 2. Yintoni efunwa nguThixo kubanquli bakhe, enoba baselula okanye badala?
NGABA ungumntu oselula? Ukuba unguye, siyakuqinisekisa ukuba uyinxalenye exabisekileyo yebandla likaYehova elisehlabathini liphela. Kumazwe amaninzi, inkoliso yabantu ababhaptizwayo lulutsha. Kukhuthaza ngokwenene ukubona inkungu nelanga yabo baseze ngobuso ezweni besenza isigqibo sokukhonza uYehova!
2 Njengomntu oselula, ngaba uyakuthanda ukubuthelana nolunye ulutsha? Kusenokwenzeka ukuba uyakuthanda. Kaloku kuba mnandi xa umntu onwabile neentanga zakhe. Kodwa ke, enoba siselula, sibadala okanye sinayiphi na imvelaphi, uThixo ufuna simanyane xa simnqula. Umpostile uPawulos wathi uThixo uthanda ukuba “zonke iintlobo zabantu zisindiswe zize zifikelele elwazini oluchanileyo lwenyaniso.” (1 Tim. 2:3, 4) ISityhilelo 7:9 sisichazela ngabanquli bakaThixo abaphuma “kuzo zonke iintlanga nezizwe nezizwana neelwimi.”
3, 4. (a) Yiyiphi indlela yokucinga exhaphakileyo kulutsha lwale mihla? (b) Yiyiphi indlela yokucinga ehambelana noko kubhalwe kweyabase-Efese 4:25?
3 Ulutsha olukhonza uYehova lwahluke okwempuma kwintshona kulutsha lweli hlabathi siphila kulo! Inkoliso yolo lungamkhonziyo uYehova ayinaxesha lamntu, eyona nto iphambili yile ifunwa lulo. Abanye bade bathi xa bethetha ngalo ngooNdim Phambili. Indlela oluthetha nolunxiba ngayo ibonisa ukuba alubakhathalele abantu abadala, kwaye lubajonga “njengabashiyekayo.”
4 Le ndlela yokucinga ikuyo yonke indawo. Ngenxa yoko, ulutsha olukhonza uYehova lukufumanisa kunzima ukuyiphepha nokwamkela indlela uThixo azijonga ngayo izinto. Kwakunjalo nangenkulungwane yokuqala, kuba uPawulos wabona kuyimfuneko ukuba abongoze amanye amaKristu ukuba aphephe ‘umoya ngoku osebenza koonyana bokungathobeli’ nawayekhe ‘ngaxesha lithile ahamba’ kuwo. (Funda eyabase-Efese 2:1-3.) Simele siluncome ulutsha oluyibonayo imfuneko yokuphepha le ndlela yokucinga nolusebenza ngomanyano kunye nabo bonke abazalwana balo. Ukucinga ngale ndlela kuyahambelana noko kwathethwa nguPawulos esithi “singamalungu omnye elomnye.” (Efe. 4:25) Ukusebenza ngomanyano kuseza kufuneka nangakumbi njengoko isiphelo seli hlabathi sisondela. Makhe sithethe ngeminye imizekelo eseBhayibhileni esinceda sibone ukuba kuyimfuneko ukusebenza ngaxhatha linye, simanyene.
BAHLALA BEKUNYE
5, 6. ULote neentombi zakhe basifundisa ntoni ngokuhlala sikunye?
5 Kumaxesha angaphambili, uYehova wayekuvuyela ukukhusela abantu bakhe xa bencedana ngamaxesha anzima. Abakhonzi bakaThixo bale mihla, abaselula nabadala, banokufunda lukhulu kule mizekelo eseBhayibhileni. Omnye waloo mizekelo yayinguLote.
6 ULote nosapho lwakhe babephakathi kwenyama nozipho kuba isixeko ababehlala kuso, iSodom, sasiza kutshatyalaliswa. Iingelosi zikaThixo zabongoza uLote ukuba aphume kweso sixeko, abalekele kummandla weentaba okhuselekileyo, zisithi: “Baleka ngenxa yomphefumlo wakho!” (Gen. 19:12-22) ULote wathobela, kwaye iintombi zakhe ezimbini zaba nentsebenziswano zaza zaphuma naye kweso sixeko. Okulusizi kukuba, abanye ababesondele kuzo abazange benjenjalo. Abafana ababengeje iintombi zikaLote babejonga le ngwevu “njengomntu oqhulayo.” Bafela kuloo nto ke. (Gen. 19:14) Kuphela kwasinda uLote neentombi zakhe, ezahamba naye.
7. Xa amaSirayeli ayephuma eYiputa emanyene, uYehova wawanceda njani?
7 Nanku omnye omzekelo. Xa amaSirayeli ayephuma eYiputa, ayengengomaqela athe saa nahamba ngayibonayo. Naxa uMoses ‘wolula isandla sakhe phezu kolwandle’ waza uYehova wahlukanisa ulwandle, akazange awele yedwa okanye nembinana nje yamaSirayeli. Kunoko, ngenxa yokukhuselwa nguYehova, elo bandla lawela lonke. (Eks. 14:21, 22, 29, 30) AmaSirayeli amanyana kwaye ayephelekwa ‘liqela elikhulu elingumxube,’ abantu abangengomaSirayeli ababemi ngakwicala lawo. (Eks. 12:38) Asiyiphuphi nokuyiphupha into yokuba kwabakho imbinana, mhlawumbi ulutsha oluthile, olwathatha indlela oluyithandayo. Ngaba yayingayi kuba bubudenge bentwala ukwenza loo nto luze luphoswe kukukhuselwa nguYehova?—1 Kor. 10:1.
8. Abantu bakaThixo bamanyana njani ngemihla kaYehoshafati?
8 Ngemihla kaKumkani uYehoshafati, abantu bakaThixo babejongene notshaba olunamandla, “isihlwele esikhulu” esivela kwimimandla ekufuphi. (2 Kron. 20:1, 2) Okuvuyisayo kukuba, abakhonzi bakaThixo abazange bazame ukoyisa olo tshaba ngezigalo zabo. Kunoko, babhenela kuYehova. (Funda eyesi-2 yeziKronike 20:3, 4.) Naxa besenjenjalo, umntu wayengenzi ngayibonayo. IBhayibhile ithi: “Bonke abakwaYuda babemi phambi kukaYehova, kwanabantwana, nabafazi babo noonyana babo.” (2 Kron. 20:13) Ukususela koselula ukuya komdala, babesebenzisana ekulandeleni ulwalathiso lukaYehova, kwaye uYehova wabakhusela kolo tshaba. (2 Kron. 20:20-27) Ngaba ayingomzekelo omhle na lo kubantu bakaThixo xa bejongene neengxaki?
9. Yintoni esinokuyifunda ngobunye kwizenzo nakwindlela awayecinga ngayo amaKristu okuqala?
9 NamaKristu okuqala ayesaziwa ngokusebenza kunye. Ngokomzekelo, emva kokuba inyambalala yamaYuda kunye nabo babengene ebuYudeni baba ngamaKristu, bazinikela “emfundisweni yabapostile nasekwabelaneni, ngokutya nasemithandazweni.” (IZe. 2:42) Olo manyano lwabonakala nangakumbi ebudeni bentshutshiso, xa ayekufuna ngokukhethekileyo ukuxhaswa ngamanye. (IZe. 4:23, 24) Ngaba akuvumi ukuba kubalulekile ukusebenza kunye ngamaxesha anzima?
MANYANANI NJENGOKO IMINI KAYEHOVA ISONDELA
10. Kunini apho umanyano luya kubaluleka ngokukhethekileyo?
10 Kusondela elona xesha lakha lalibi kwimbali yabantu. Umprofeti uYoweli ulichaza ngokuthi “yimini yobumnyama nesithokothoko.” (Yow. 2:1, 2; Zef. 1:14) Kubantu bakaThixo iya kuba lixesha lokumanyana. Khumbulani amazwi kaYesu athi: “Bonke ubukumkani obahlulelene bodwa buyaphanza.”—Mat. 12:25.
11. Inokufaniswa njani imeko yabantu bakaThixo bale mihla noko kuchazwe kwiNdumiso 122:3, 4? (Jonga umfanekiso osekuqaleni.)
11 Kuza kufuneka simanyane ngokwenene kwixesha elizayo eliza kube lizaliswe ngamanzithinzithi ale nkqubo. Umanyano ekuza kufuneka sibe nalo njengamaKristu lunokufaniswa nendlela ezazisondelelene ngayo izindlu kwiYerusalem yamandulo. Ezo zindlu zazisondelelene kangangokuba umdumisi wachaza iYerusalem “njengesixeko esihlanganiswe ndawonye ngobunye.” Loo nto yayisenza abahlali bakwazi ukuncedana nokukhuselana. Ukongezelela koko, ukusondelelana kwazo kwakunokufanekisela umanyano lokomoya lohlanga luphela xa zonke “izizwe zikaYa” zazihlanganisana ukuze zinqule. (Funda iNdumiso 122:3, 4.) Nathi kuza kufuneka sihlale “sihlanganiswe ndawonye ngobunye” kule mihla nakwimihla ezayo yamanqam.
12. Yintoni eya kusinceda sisinde xa kuhlaselwa abantu bakaThixo?
12 Kutheni kuya kubaluleka ngelo xesha ‘ukuhlanganisana kwethu ndawonye’? UHezekile isahluko 38 uprofeta ngokuhlaselwa kwabantu bakaThixo ‘nguGogi welizwe lakwaMagogi.’ Elo ayiyi kuba lixesha lokuvumela nantoni na isahlule. Ngokuqinisekileyo asiyi kufuna ukuya kucela uncedo ehlabathini. Kunoko, siya kufuna ukuba kufutshane nabazalwana bethu. Kakade ke, asiyi kusindiswa nje kukuba yinxalenye yeqela. UYehova noNyana wakhe baya kusindisa abo babiza egameni lakhe ngelo xesha lentlekele. (Yow. 2:32; Mat. 28:20) Noko ke, ngaba besiya kuba sichanile xa sicinga ukuba abantu abebengoobholel’ ecaleni kumhlambi kaThixo—abo baye bazihambela ngabayibonayo—baya kusinda?—Mika 2:12.
13. Yintoni enokufundwa lulutsha oloyika uThixo koko sele sikuxubushile ukuze kuthi ga ngoku?
13 Ngaba ayicacanga ke into yokuba akubobulumko ukulandela iindlela zolutsha oluye lwazikhetha? Sele lisondele ixesha lokuba siludinge uncedo lwamanye amaKristu. Siza kudingana sonke, kungakhathaliseki ukuba sibangakanani ngeminyaka! Ngokwenene eli lixesha lokuba sisebenze kunye, sakhe umanyano oluya kusinceda kakhulu kwimihla ezayo.
“SINGAMALUNGU OMNYE ELOMNYE”
14, 15. (a) UYehova ubaqeqesha ngayiphi injongo abantu abaselula nabadala namhlanje? (b) Ngawaphi amacebiso esiwanikwa nguYehova ukuze simanyane?
14 UYehova uyasinceda ukuba ‘simkhonze ngaxhatha linye.’ (Zef. 3:8, 9) Uyasiqeqesha ukuze sikwazi ukuba yinxalenye yenjongo yakhe kanaphakade. Iquka ntoni loo njongo? Ufuna ukuba “kuhlanganiselwe zonke izinto kwakhona kuKristu.” (Funda eyabase-Efese 1:9, 10.) Ewe, ufuna ukumanyanisa zonke izidalwa ezivumayo kuyo yonke indalo, kwaye uza kuyenza loo nto. Njengomntu oselula, ngaba le nto ayikuncedi ubone imfuneko yokusebenza ngomanyano nentlangano kaYehova?
15 UYehova usifundisa ukuba simanyane ngoku, ukuze silugcine ngonaphakade olo manyano. IZibhalo ziyithetha ziyithethile into yokuba simele ‘sinyamekelane,’ sibe “nomsa omnye komnye,” ‘sithuthuzelane,’ kwaye ‘sakhane.’ (1 Kor. 12:25; Roma 12:10; 1 Tes. 4:18; 5:11) UYehova uyazi ukuba amaKristu awafezekanga, kwaye loo nto yenza kube nzima ukumanyana, ngoko kufuneka sizame ‘ukuxolelana ngesisa.’—Efe. 4:32.
16, 17. (a) Yiyiphi enye yeenjongo zeentlanganiso zamaKristu? (b) Ulutsha lunokufunda ntoni kumzekelo kaYesu xa wayeselula?
16 UYehova usinike neentlanganiso zamaKristu ukuze sihlale sikunye. Siqhelene namazwi akhuthazayo akumaHebhere 10:24, 25. Enye yeenjongo zeentlanganiso ‘kukunyamekelana, ukuvuselelana eluthandweni nasemisebenzini emihle.’ Noko ke, kuyaphawuleka ukuba iintlanganiso zenzelwe ukuba ‘sikhuthazane, ngokungakumbi njengoko sibona ukuba imini iyasondela.’
17 Xa uYesu wayeselula, waba ngumzekelo omhle wokuxabisa amalungiselelo alolu hlobo. Xa wayeneminyaka eyi-12, waya kwenye indibano enkulu kunye nabazali bakhe. Ngaxa lithile wanyamalala, kodwa ke engayanga kubuthela olunye ulutsha. Kunoko, uYosefu noMariya bamfumana encokola ngezinto zokomoya nabafundisi etempileni.—Luka 2:45-47.
18. Imithandazo yethu inokuba negalelo njani kumanyano lwethu?
18 Kwakhona sinokomeleza umanyano lwethu ngokuthandazela amanye amaKristu, sicele uYehova ukuba awancede. Xa singqala kwizinto esizicelela abazalwana bethu kuYehova, sitsho sikhumbule indlela esikhathalelana ngayo. Le nto ayimele iphelele kumaKristu akhulileyo. Ukuba uselula, ngaba uyawasebenzisa la mathuba okukhulisa ubuhlobo kunye nentsapho yakho yokomoya? Ukwenjenjalo kuya kukunceda uqiniseke ukuba awutshabalali xa kupheliswa eli hlabathi.
UKUBONISA UKUBA “SINGAMALUNGU ELOWO ELOMNYE”
19-21. (a) Yiyiphi indlela ephawulekayo esibonisa ngayo ukuba “singamalungu elowo elomnye”? Zekelisa. (b) Ufunda ntoni kwindlela abanye abazalwana abaye basabela ngayo kwiintlekele?
19 Abantu bakaYehova sele bephila ngomgaqo ofumaneka kweyabaseRoma 12:5, othi: “Singamalungu elowo elomnye.” Loo nto sinokuyibona xa kuhle intlekele. NgoDisemba ka-2011, isiqithi seePhilippines esiyiMindanao safikelwa sisaqhwithi esadala izikhukula. Ngobusuku nje obunye, imizi eyi-40 000 yangenwa ngamanzi, kuquka izindlu ezininzi zabazalwana bethu. Noko ke, iofisi yesebe ithi “kwanangaphambi kokuba iikomiti zokunceda zisebenze, abazalwana abakwezinye iindawo babethumela izinto zokunceda.”
20 Kanti naxa inyikima enkulu kunye netsunami eyalandelayo zantlitha impuma yeJapan, abazalwana noodade abaninzi balahlekelwa zizinto ezininzi. Abanye babesele nezo mpahla bazinxibileyo. UYoshiko, owayengasenakhaya, wayehlala kwiikhilomitha eziyi-40 ukusuka kwiHolo yoBukumkani. Uthi: “Kamva sothuswa kukufumanisa ukuba, ngosuku olulandela loo nyikima, umveleli wesiphaluka nomnye umzalwana babeze kusikhangela.” Encume olukablankethi, wongezelela athi: “Siyixabisa ngokwenene into yokuba iimfuno zethu zokomoya zihoywe kakuhle kangaka libandla. Ukongezelela koko, safumana iidyasi, izihlangu, iibhegi neempahla zokulala.” Elinye ilungu lekomiti yokunceda lithi: “Bonke abazalwana baseJapan babemanyene, bezama ukuncedana. Kwakukho nabazalwana abasuka eUnited States beze kunceda. Xa babebuzwa ukuba kutheni bede basuka kude kangaka, bathi, ‘Simanyene nabazalwana bethu baseJapan, kwaye bayaludinga uncedo.’” Ngaba awuzidli na wena ngokuba yinxalenye yentlangano ewakhathalela kangaka amalungu ayo? Unokuqiniseka ukuba uYehova uvuya nyhani xa ebona umanyano olunjalo.
21 Ukuba nalo ngoku olu manyano kuya kusinceda sijongane namanzithinzithi exesha elizayo ngobunye, kwanokuba siyahlukaniswa nabazalwana bethu abakweminye imimandla yehlabathi. Eneneni, umanyano lusiqeqeshela iingxaki ezisenokusivelela xa kupheliswa le nkqubo indala. UFumiko, owayelixhoba lesaqhwithi eJapan, uthi: “Isiphelo sisemnyango. Kufuneka siqhubeke sibanceda abazalwana bethu njengoko silinde ixesha apho kungasayi kubakho zintlekele.”
22. Ukumanyana namanye amaKristu kuya kusinceda njani kwixesha elizayo?
22 Ulutsha nabantu abadala abalusebenzela ngoku umanyano bazilungiselela ukusinda xa kupheliswa eli hlabathi lingendawo neliziintlaba-zahlukane. Njengesiqhelo, uThixo wethu uza kubasindisa abantu bakhe. (Isa. 52:9, 10) Ungalibali ke ukuba unako ukuba phakathi kwabasindiswayo ukuba usebenzela ekubeni yinxalenye yabantu bakaThixo abamanyeneyo. Enye into eza kusinceda kukuzixabisa ngakumbi izinto esisele sinazo. Siza kuthetha ngaloo nto kwinqaku elilandelayo.


text:
Ngaba Uyakwamkela Ukunyangwa?
Ewe, amaNgqina kaYehova ayavuma ukunyangwa. Ngoxa sizama ukunyamekela imizimba yethu ukuze sibe sempilweni, maxa wambi ‘ugqirha uyafuneka.’ (Luka 5:31, iEasy-to-Read Version) Phofu ke, njengoko kwakunjalo ngomKristu wenkulungwane yokuqala uLuka, amanye amaNgqina kaYehova angoogqirha.—Kolose 4:14.
Ezinye iindlela zokunyanga ziyangqubana nemithetho yeBhayibhile, yaye asizamkeli. Ngokomzekelo, asilwamkeli utofelo-gazi kuba iBhayibhile ayivumi ukuba igazi lifakwe emzimbeni. (IZenzo 15:20) Ngokufanayo, iBhayibhile ayilufuni unyango olusebenzisa ubugqi.—Galati 5:19-21.
Noko ke, unyango oluninzi alungqubani nemithetho yeBhayibhile. Ngoko ke, umntu kufuneka azikhethele. Elinye iNgqina lisenokugqiba ekubeni lamkele uhlobo oluthile lwamayeza okanye lonyango, ngoxa elinye lisenokungalifuni.—Galati 6:5.
Funda Okungakumbi
Ngaba UmKristu Unokulwamkela Unyango?
Ngaba uThixo uyikhathalele indlela esithanda ukunyangwa ngayo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
50 Wawa ke uYosefu ebusweni bukayise,+ walila iinyembezi phezu kwakhe waza wamanga.+
2 Emva koko uYosefu wabayalela abakhonzi bakhe, oogqirha bakhe, ukuba bamqhole+ uyise. Ngoko oogqirha abo bamqhola uSirayeli,
3 kwada kwaphela iintsuku ezingamashumi amane, kuba ke elo linani leentsuku ababeqhele ukuzithabatha ekuqholeni isidumbu, yaye amaYiputa amlilela iintsuku ezingamashumi asixhenxe.+
4 Ekugqibeleni zadlula iintsuku zokulilelwa kwakhe, waza uYosefu wathetha kwindlu kaFaro, wathi: “Ukuba, kaloku, ndikholekile emehlweni enu,+ ncedani nithethe ezindlebeni zikaFaro, nithi,
5 ‘Ubawo wandifungisa,+ esithi: “Khangela! Ndiyafa.+ Uze undingcwabe+ kwindawo yam yokungcwaba endizimbele yona ezweni lakwaKanan.”+ Ngoko ke, ncedani, nindiyeke ndinyuke ndiye kungcwaba ubawo, ndothi ke emva koko ndibuye.’”
6 Wathi ke uFaro: “Nyuka uye kumngcwaba uyihlo kanye njengoko wayekufungisile.”+
7 Ngoko uYosefu wanyuka waya kungcwaba uyise, yaye banyuka naye bonke abakhonzi bakaFaro, amadoda amakhulu endlu+ yakhe nawo onke amadoda amakhulu ezwe laseYiputa,
8 nayo yonke indlu kaYosefu nabantakwabo nendlu kayise.+ Kwasala kuphela abantwana babo abancinane nemihlambi yabo yezimvu nemihlambi yabo yeenkomo ezweni laseGoshen.
9 Kwakhona kwanyuka naye iinqwelo nabakhweli-mahashe,+ yaba liqela elikhulu kakhulu.
10 Bafika esandeni+ saseAtadi, esikummandla waseYordan,+ baza benza khona isijwili esikhulu kakhulu, bamzilela uyise iintsuku ezisixhenxe.+
11 Bakubona abemi belo zwe, amaKanan, ukuzila kwabo esandeni saseAtadi, baza badanduluka bathi: “Kukhulu oku kuzila kwamaYiputa!” Kungenxa yoko le nto igama laso kwathiwa yiAbheli-mitserayim, ekummandla waseYordan.+
12 Benza kuye oonyana bakhe kanye njengoko wayebayalele.+
13 Ngoko oonyana bakhe bamthwalela ezweni lakwaKanan baza bamngcwaba emqolombeni wentsimi yaseMakaphela ephambi kweMamre,+ ntsimi leyo wayithengayo uAbraham kuEfron umHiti, ukuze ibe yindawo yokungcwaba.
14 Emva koko uYosefu wabuyela eYiputa, yena nabantakwabo nabo bonke ababenyuke naye ukuya kungcwaba uyise, akuba emngcwabile uyise.
15 Bakubona abantakwabo Yosefu ukuba uyise ufile, bathi: “Kusenokwenzeka ukuba uYosefu unenzondo ngakuthi,+ yaye usenokuthi ngokuqinisekileyo abubuyekeze bonke ububi esamenza bona.”+
16 Ngoko banikela umyalelo kuYosefu besithi: “Uyihlo wayolela phambi kokufa kwakhe, wathi,
17 ‘Notsho kuYosefu ukuthi: “Ndiyakubongoza, nceda uyixolele+ imvukelo yabantakwenu nesono sabo sokuba benze ububi kuwe.’”+ Nceda uyixolele imvukelo yabakhonzi boThixo kayihlo.”+ Zathi waxa iinyembezi kuYosefu bakuthetha kuye.
18 Emva koko abantakwabo nabo bawa phantsi baza bathi: “Yabona, singamakhoboka akho!”+
19 Wandula wathi uYosefu kubo: “Musani ukoyika, kuba ndisesikhundleni sikaThixo+ yini na?
20 Nina, nacinga ububi ngam. Ke yena uThixo wacinga okulungileyo ngenjongo yokwenza njengoko kwenzekile namhla, ukuba kusinde abantu abaninzi.+
21 Ngoko ke musani ukoyika. Ndiza kunibonelela ngokutya+ nina nabantwana benu.” Ngaloo ndlela wabathuthuzela, wathetha nabo ebaqinisekisa.
22 Waqhubeka ke uYosefu ehlala eYiputa, yena nendlu kayise; kwaye uYosefu waphila iminyaka elikhulu elineshumi.
23 UYosefu wabona oonyana bakaEfrayim besizukulwana sesithathu,+ kwanoonyana bakaMakire,+ unyana kaManase. Bazalelwa emadolweni kaYosefu.+
24 Ethubeni wathi uYosefu kubantakwabo: “Sele ndiza kufa; kodwa uThixo okunene uya kuyiphethulela kuni ingqalelo yakhe,+ yaye uya kuninyusa niphume kweli lizwe, anise ezweni awafunga ngalo kuAbraham, kuIsake nakuYakobi.”+
25 Ngoko ke uYosefu wabafungisa oonyana bakaSirayeli, wathi: “Ngokwenene uThixo uya kuyiphethulela kuni ingqalelo yakhe. Ngako oko nimele niwanyuse asuke amathambo am apha.”+
26 Emva koko wafa uYosefu enekhulu elineshumi leminyaka ubudala; yaye basiqhola isidumbu sakhe,+ saza safakwa emkhumbini eYiputa.
Yithumele
Yithumele
Genesis 50
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=50&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D50%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ndingayeka Njani Ukusoloko Ndicinga Ngokulala Nomntu?
Into onokuyenza
Bakhethe kakuhle abantu oncokola nabo. Ukuba iitshomi zakho okanye abantwana beklasi yakho baqalisa ukuncokola ngokulalana, ukuhlala uncokole nabo kuya kwenza kube nzima ukucinga kakuhle. Unokukwazi ukumka apho ngaphandle kokubonakala ngathi uzenza ilungisa, futhi bangakuhleki.
Kuphephe ukuzonwabisa ngezinto ezikhuthaza la manyala. Namhlanje iindlela zokuzonwabisa zenzelwe ukuvuselela umdla ongafanelekanga wokulalana. Sithini isiluleko seBhayibhile? “
Masizihlambulule kuko konke ukudyobheka kwenyama nokomoya, sigqibelelisa ubungcwele sisoyika uThixo.” (2 Korinte 7:1) Kubaleke ukuzonwabisa okuvuselela le minqweno.
Musa ukukulibala oku: Umnqweno wokulala nomntu awuphosakalanga. Ngaphezu koko, uThixo wadala indoda nomfazi ukuba bathandane, ngoko xa sele betshatile bakhululekile ukuba bangalala kunye. Ukuba uyatshiseka, sukucinga ukuba wonakele okanye ungcolile.
Eyona nto ibalulekileyo: Ixhomekeke kuwe into ofuna ihlale isengqondweni yakho. Unokucinga izinto ezifanelekileyo uze ungalali nomntu ongatshatanga naye ukuba ufuna njalo!
Funda Okungakumbi
Imibuzo Yabantu Abaselula, Umqulu 1
Utywala neziyobisi, ukuziphatha kakubi ngokwesini, ukuthandana nokuthembisana ngaphambi komtshato zezinye zezinto ethetha ngazo le ncwadi.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
46 “Itsho iNkosi enguMongami uYehova ukuthi, ‘Ngokubhekisele kwisango lentendelezo engaphakathi elijonge ngasempuma,+ lifanele liqhubeke livaliwe+ kangangeentsuku ezintandathu zokusebenza,+ yaye ngomhla wesabatha lifanele livulwe, nangomhla wokuthwasa kwenyanga lifanele livulwe.+
2 Simele singene ke isikhulu ngendlela yeveranda yesango,+ sivela ngaphandle, size sime ngasemgubasini wesango;+ nababingeleli bamele banikele umnikelo waso otshiswa kuphele nemibingelelo yaso yobudlelane, yaye simele siqubude embundwini wesango,+ size ke siphume, kodwa isango lona lifanele lingavalwa kude kube ngokuhlwa.
3 Abantu belizwe bamele baqubude ngasesangweni ngeesabatha nasekuthwaseni kweenyanga, phambi koYehova.+
4 “‘Yaye umnikelo otshiswa kuphele esifanele siwunikele kuYehova isikhulu ngomhla wesabatha ufanele ube ziinkunzi zemvana ezintandathu eziphilileyo nenkunzi yegusha ephilileyo;+
5 umnikelo wokudla okuziinkozo uya kuba yiefa ngenkunzi yegusha,+ yaye ngeenkunzi zemvana iya kuba ngumnikelo wokudla okuziinkozo ngokokukwazi kwaso ukunikela,+ kwaye, ngokubhekisele kwioli, iya kuba yihin kwiefa.+
6 Ngosuku lokuthwasa kwenyanga+ kufanele kubekho ithole lenkomo eliyinkunzi, ithole lomhlambi, eliphilileyo, neenkunzi zeemvana ezintandathu nenkunzi yegusha; zifanele zibe zeziphilileyo.+
7 Sifanele sinikele umnikelo wokudla okuziinkozo oyiefa ngethole lenkomo eliyinkunzi ne-efa ngenkunzi yegusha, noko sinokukwazi ukuba nako ngeenkunzi zeemvana; kunye nehin kuyo iefa,+ ngokubhekisele kwioli.
8 “‘Xa isikhulu+ singena, sifanele singene ngendlela yeveranda yesango, yaye sifanele siphume ngendlela yayo.+
9 Naxa abantu belizwe eli bengena phambi koYehova ngamaxesha emisitho,+ ongena ngendlela yesango lasemntla+ ukuze aqubude ufanele aphume ngendlela yesango lasemzantsi;+ nongena ngendlela yesango lasemzantsi ufanele aphume ngendlela yesango lasemntla. Akukho bani ufanele abuye ngendlela yesango angene ngalo, kuba ufanele aphume ngqo phambi kwakhe.
10 Ke sona isikhulu esiphakathi kwabo, xa bengena, sifanele singene; naxa bephuma, sifanele siphume.+
11 Emithendelekweni nakumaxesha emisitho+ umnikelo wokudla okuziinkozo ufanele ube yiefa ngethole lenkomo eliyinkunzi ne-efa ngenkunzi yegusha, yaye ngeenkunzi zeemvana ibe koko anokukwazi ukukunikela; yaye, ngokubhekisele kwioli, ihin kuyo iefa.+
12 “‘Yaye ukuba isikhulu singathi silungiselele umnikelo otshiswa kuphele+ njengomnikelo wokuzithandela, okanye imibingelelo yobudlelane njengomnikelo wokuzithandela kuYehova, ubani umele asivulele isango elijonge ngasempuma,+ yaye simele silungiselele umnikelo waso otshiswa kuphele nemibingelelo yaso yobudlelane kanye njengoko sisenza ngomhla wesabatha.+ Siphume ke, aze ubani avale isango emva kokuphuma kwaso.+
13 “‘Kwaye inkunzi yemvana ephilileyo, kunyaka wayo wokuqala, ufanele uyinikele njengomnikelo otshiswa kuphele mihla le kuYehova.+ Ufanele uyilungiselele iintsasa ngeentsasa.
14 Ufanele ulungiselele kunye nayo umnikelo wokudla okuziinkozo iintsasa ngeentsasa isithandathu se-efa nesithathu sehin, ngokubhekisele kwioli, ukuze kufefwe umgubo ocolekileyo.+ Umnikelo wokudla okuziinkozo kuYehova ngummiselo ohlala ngokungenammiselo, rhoqo.
15 Kwaye bamele balungiselele inkunzi yemvana nomnikelo wokudla okuziinkozo neoli iintsasa ngeentsasa njengomnikelo otshiswa kuphele owenziwa rhoqo.’
16 “Itsho iNkosi enguMongami uYehova ukuthi, ‘Ukuba singathi isikhulu sinikele isipho kuye ngamnye woonyana baso njengelifa, siya kuba yimpahla yoonyana abo baso. Yinto yabo abayizuze njengelifa.
17 Ukuba singathi sinike omnye wabakhonzi baso isipho elifeni laso, sikwamele sibe sesakhe kude kube ngunyaka wenkululeko;+ yaye ke simele sibuyele kwisikhulu eso. Lilifa laso kuphela—ngokubhekisele koonyana baso—elifanele liqhubeke lilelabo.
18 Isikhulu ke sifanele singathabathi naliphi na ilifa labantu khon’ ukuze sibahlukanise nelifa labo.+ Sifanele sibanike ilifa oonyana baso kwelaso ilifa, ukuze abantu bam bangachithachithwa ngamnye emke elifeni lakhe.’”+
19 Yaza yandingenisa ngendlela yokungena eyayisecaleni kwesango+ eliya kumagumbi okudlela angcwele, lawo ababingeleli, awayejonge ngasemntla,+ yaye, khangela! kwakukho indawo apho kumacala omabini angasemva ukuya entshona.
20 Yathi ke kum: “Le yindawo apho ababingeleli baya kuphekela kuyo umnikelo wetyala+ nomnikelo wesono,+ nalapho baya kubhakela khona umnikelo wokudla okuziinkozo,+ ukuze kungabikho nto bayikhuphela ngaphandle kwentendelezo engaphandle khon’ ukuze bangcwalise abantu.”+
21 Yandikhupha ke saya kwintendelezo engaphandle yaza yandidlulisa kwizibonda ezine zeembombo zentendelezo, yaye, khangela! kwakukho intendelezo ngakwesi sibonda sembombo yentendelezo, intendelezo ngakwesiya isibonda sembombo yentendelezo.
22 Ezibondeni ezine zeembombo zentendelezo kwakukho iintendelezo ezincinane, iikubhite ezingamashumi amane ubude namashumi amathathu ububanzi. Zone ezinezakhiwo zeembombo zazinomlinganiselo ofanayo.
23 Kwaye zazijikelezwe luluhlu, lujikelezile kuzo zone, kukho amaziko okupheka+ enziweyo ngaphantsi koluhlu olujikelezileyo.
24 Yandula ke yathi kum: “Ezi zizindlu zabo baphekayo, apho abalungiseleli beNdlu baphekela khona umbingelelo wabantu.”+
Yithumele
Yithumele
Hezekile 46
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=46&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D46%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
OKO KUFUNDISWA YIBHAYIBHILE
IPhonografi
Ngaba iBhayibhile ithi kuphosakele ukubukela iphonografi?
“Wonk’ ubani oqhubeka ekhangela umfazi ngokokude amkhanuke sele emkrexezile entliziyweni yakhe.”—Mateyu 5:28.
ISIZATHU SOKUXHALABA
Namhlanje iphonografi ixhaphake ngeyona ndlela. Ukuba ufuna ukukholisa uThixo nokonwaba, ufanele wazi indlela ayijonga ngayo iphonografi.
OKO KUFUNDISWA YIBHAYIBHILE
IBhayibhile ayithethi ngokungqalileyo ngephonografi. Sekunjalo, ukubukela iphonografi kuchasene mpela nezinto ezifundiswa yiBhayibhile.
Ngokomzekelo, iBhayibhile ithi ukuba indoda etshatileyo ‘iqhubeka ikhangela umfazi’ engatshatanga naye, de ikhanuke ukulala naye, loo nto inokuphumela ekukrexezeni. Umgaqo weBhayibhile oqulethwe yile vesi usebenza kuye nabani na ‘oqhubeka ekhangela’ iphonografi ngenjongo yokuziyolisa ngesondo, enoba utshatile okanye akatshatanga. UThixo uyithiyile loo nto.
Ngaba ukubukela iphonografi kusisono enoba umntu akazukuhenyuza emva koko?
“Bhubhisani, ke ngoko, amalungu enu . . , uhenyuzo, ukungahlambuluki, inkanuko yesini, umnqweno owenzakalisayo, nokubawa, okulunqulo-zithixo.”—Kolose 3:5.
OKO KUTHETHWA NGABANTU
Abanye abaphengululi bathi ukubukela iphonografi akwenzi abantu bafune ukwabelana ngesondo. Ngoko, ngaba iphonografi ingcolile?
OKO KUFUNDISWA YIBHAYIBHILE
IBhayibhile ithi ‘ukuqhula okungamanyala’ kubi yaye akwamkelekanga. (Efese 5:3, 4) Ukuba kwaukuqhula nje okungamanyala akwamkelekanga, kubeka phi ke ngephonografi? Kule mihla, iphonografi iquka ukurekhodwa kwabantu belalana ngokoqobo, abantu abakrexezayo kunye namafanasini. Ngokuqinisekileyo, amanyala anjalo amenyanyisa ngakumbi uThixo kunokuba kunjalo ngokuqhula okungamanyala.
Abanye abaphandi bayayiphikisa into yokuba abantu banokufuna ukuzenza izinto abazibukela kwiphonografi. Kodwa ke iBhayibhile iyaluxhasa uluvo lokuba ukubukela, ukufunda nokuphulaphula iphonografi kukwenza uphelelwe lukholo yaye kuyamcaphukisa uThixo. IBhayibhile ithi: “Bhubhisani, ke ngoko, amalungu enu omzimba . . . uhenyuzo, ukungahlambuluki, inkanuko yesini.” (Kolose 3:5) Abantu ababukela iphonografi abayenzi le nto ichazwe kule vesi—kunokuba babhubhise iminqweno enjalo, bayayikhwezela.
Yintoni enokukunceda wahlukane nephonografi?
“Funani okulungileyo, kungekhona okubi. . . Thiyani okubi, nithande okulungileyo.”—Amosi 5:14, 15.
OKO KUFUNDISWA YIBHAYIBHILE
IBhayibhile ithetha ngabantu ababethe phithi kukulalana, amanxila kunye namasela awakwaziyo ukwahlukana nale mikhwa iyingozi. (1 Korinte 6:9-11) Bancedwa yintoni? Ukusebenzisa kwabo oko kuthethwa liLizwi likaThixo kwabanceda bathiya okubi.
Umntu angakwazi ukuyithiya iphonografi ukuba ucingisisa nzulu ngemiphumo emibi yalo mkhwa uyingozi. Uphando olusandul’ ukwenziwa yiUtah State University lubonisa ukuba abanye abantu ababukela iphonografi “bayaxinezeleka, bazenze amakheswa baze bangakwazi ukuba nobuhlobo obuhle nabanye,” kuquka neminye imiphumo ebuhlungu. Ngaphezu koko, njengoko kuboniswe ngaphambili, eyona ngozi inkulu yokubukela iphonografi kukuba iyamcaphukisa uThixo. Ukuyibukela kuxabanisa lowo uyibukelayo kunye noMdali wakhe.
IBhayibhile inokusinceda sifunde ukuthanda okulungileyo. Okukhona sifunda iBhayibhile, siya kukuthanda nangakumbi oko ikufundisayo, nto leyo eya kusenza siziphathe ngendlela ecocekileyo. Olo thando luya kusinceda singabukeli iphonografi, size sivakalelwe njengomdumisi owathi: “Andiyi kubeka nantoni na yobutshijolo phambi kwamehlo am.”—INdumiso 101:3.


text:
MATSHI 6, 2015
EMOZAMBIQUE
AmaNgqina Aye Anceda Emva Kwezikhukula Ezonakalisileyo EMozambique
EMAPUTO, eMozambique—Izantyalantyala zemvula ezine kangangeeveki eziliqela ukususela ngoDisemba ukuya kutsho phakathi kuJanuwari, kwiphondo laseZambezia eMozambique, zibangele izikhukula ezibulele abantu abayi-158. Iofisi yesebe yamaNgqina KaYehova eMozambique inikele ingxelo yokuba akukho maNgqina aswelekileyo okanye onzakeleyo. Sekunjalo, izikhukula zonakalise iindawo ezimbini zonqulo, ezibizwa ngokuba ziiHolo ZoBukumkani nezindlu zamaNgqina eziyi-225.
AmaNgqina aye amisela iikomiti zoncedo eziliqela ukuze zinyamekele iintswelo zabantu abakwindawo ebinezikhukula. Ezinye iiHolo ZoBukumkani ziye zasetyenziswa njengekhusi lokwexeshana namaziko okusasaza ukutya. EChire, eziikhilomitha ezimalunga neziyi-1 500 ukusuka eMaputo, izikhukula zonakalise iibhulorho ebezisetyenziswa xa kusiyiwa apho, nto leyo ebangele ukuba kungakwazi ukuyiwa kumaNgqina angaphezu kwayi-1 300. Umbutho osebenza ngeenqwelo-moya eMozambique unike amaNgqina imvume yokuwisa kulo mmandla izinto zokunceda eziziitoni eziyi-17 esebenzisa inqwelo-ntaka.
Isithethi samaNgqina KaYehova eMozambique, uAlberto Libombo, sithi: “Bekuvuyisa ukubona isisa abantu abanaso ngokuthi bancedise kwiikomiti zoncedo. Iofisi yesebe eseMozambique iyaqhubeka ilungiselela ukuthunyelwa kokutya nokulungiselela ukwakha nokulungisa izindlu. Siza kuqhubeka sisenza konke okusemandleni ethu ukuze siwathuthuzele size siwancede amaxhoba.”
Media Contact(s):
International: J. R. Brown, Office of Public Information, tel. +1 718 560 5000
Mozambique: Alberto Libombo, tel. +258 21 450 500


text:
Intsomi 4: UThixo Uneziqu Ezithathu
Yavela phi le ntsomi?
“Imfundiso yokuba uThixo uneziqu ezithathu ifanele ukuba yavela ngasekupheleni kwenkulungwane yesine. Le nto iyinyaniso. . . Imfundiso yokuba uThixo uneziqu ezithathu ayizange imiselwe ngokuqinileyo, yaye yayingeyonxalenye yezinto awayezifundisa nawayezikholelwa amaKristu ngaphambi kwenkulungwane yesine.”—New Catholic Encyclopedia (1967), Umqulu 14, kwiphepha 299.
“NgoMeyi 20, ngowe-325 [CE] iBhunga laseNicaea laba nentlanganiso. YayinguConstantine ngenkqu owayongamele loo ntlanganiso yaye nguye owacebisa ukuba . . . kuxwebhu lweenkolelo zecawa olwakhutshwa lelo bhunga kufakwe nenkolelo yokuba ‘uKristu noBawo ngumntu omnye.’ Ngenxa yokoyika uConstantine bonke oobhishophu ababelapho, ngaphandle nje kwababini, balutyobela olo xwebhu nangona babekrikriza.”—IEncyclopædia Britannica (1970), Umqulu 6, kwiphepha 386.
Ifundisa ntoni yona iBhayibhile?
“Kodwa uStefano yena ezele nguMoya oyiNgcwele, wakhangela ezulwini, waza wabubona ubuqaqawuli bukaThixo, noYesu emi ewongeni ngakuThixo. Waqhuba wathi: ‘Khawukhangele! Amazulu ndiwabona evulekile, noNyana woLuntu emile ngasekunene kukaThixo!’”—IZenzo 7:55, 56, iBhayibhile YesiXhosa Yowe-1996.
Yintoni eyabonwa nguStefano kulo mbono? Ezaliswe ngamandla kaThixo asebenzayo, uStefano wabona uYesu “emile ngasekunene kukaThixo.” Kucacile ke ngoko ukuba uYesu akazange abe nguThixo ukubuyela kwakhe ezulwini, kodwa waba ngumntu womoya, owahlukileyo kuThixo. Esi sicatshulwa asitsho ukuba kwakukho umntu wesithathu owayeme ngakuThixo. Nangona abantu bebezama ukufumana iZibhalo ezixhasa imfundiso yokuba uThixo uneziqu ezithathu, kwincwadi yakhe ethi À l’aube du christianisme—La naissance des dogmes (At the Dawn of Christianity—The Birth of Dogmas) umfundisi waseDominican uMarie Boismand wabhala wathi: “Kuyo yonke iTestamente Entsha akukho ndawo ethi uThixo uyilwa ziziqu ezithathu.”
Imfundiso kaConstantine yayenzelwe ukuphelisa ukuxabana okwakukho kwiCawa ngenkulungwane yesine. Kodwa ke yadala enye intsumantsumane: Ngaba uMariya unina kaYesu, “nguMama kaThixo”?
Funda ezi ndinyana zeBhayibhile:—Mateyu 26:39; Yohane 14:28; 1 Korinte 15:27, 28; Kolose 1:15, 16
INYANISO:
Imfundiso yoThixo oneziqu ezithathu yaqotyolwa ngenkulungwane yesine
Funda Okungakumbi
Ngubani UThixo?
Ngaba uThixo unalo igama, yaye ngaba usikhathalele?


text:
UmYalezo osuka kuSekela-Tshansela
Namkelekile kwiYunivesithi yaseKapa. Iyandichulumancisa into yokuba nikhethe ukuza kufunda eUCT, iziko elidume ngomgangatho ophezulu wezifundo nowokufundisa kwakunye nokuzinikezela kwalo ekujonganeni nemingeni yoluntu ngokuthi lenze uphando kananjalo lisebenzisane noluntu ekuhlaleni.
I-UCT ibonelela ngeendidi ezipheleleyo zenkqubo zesidanga sokuqala nezilandela isidanga sokuqala kwii-faculty ezintandathu: i-Commerce, i-Engineering & the Built Environment, i-Health Sciences, i-Humanities, i-Law ne-Science. Iinkqubo zethu zesidanga ziyilwe ngononophelo ukuze kuqinisekiswe ukuba umfundi ngamnye ukulungele ngokupheleleyo ukumelana nemeko yokusebenza kwinkulungwane yama-21.
Zintlanu izizathu ezibangela ukuba ukhethe ukufunda e-UCT. Esokuqala, uza kufumana ithuba lokuba nesiqinisekiso esamkwelwa kwihlabathi. Uninzi lwabantu abanezidanga zemfundo abaphuma apha kuthi bafumana imisebenzi phambi kokuba bafumane isiqinisekiso kwaye phantse bonke bafumana imisebenzi zingaphelanga iinyanga ezimbalwa emva kokuthweswa izidanga, ngaphandle kokuba ngesizathu esithile bakhethe ukungngeni kumsebenzi osesikweni.
Esesibini, siza kwenza ukuba udibane nabanye abaphandi abangcono nabafundisi-ntsapho abakhoyo ehlabathini. Umgangatho wemfundo ungqamane ngqo nomgangatho nabasebenzi be-faculty abakufundisayo. E-UCT, abaphandi bomgangatho obalaseleyo bayafundisa, ze abafundisi-ntsapho bomgangatho obalaseleyo benze uphando, ukuze umsebenzi wakutshanje wonolwazi oluninzi, iindlela zokufundisa namava awenziwayo adityaniswe kwikharityhulam yakho.
Esesithathu, sijolise ukulungiselela iinkokheli zangomso. Uza kufumana imfundo engazukuphelela apha kwikharityhulam yegumbi lokufundela. E-UCT uza kufumana ithuba lokulola izakhono zakho zobunkokheli ngokuzibandakanya eluntwini, kwiiklabhu, kwiikomiti zokuhlala esikolweni, kwiBhunga laBamele aBafundi (iSRC) nePalamente yaBafundi.
Esesine, siza kwenza ukuba ulungele indawo yokusebenza ehlabathini. Sibumbela abafundi amathuba ukuze bazibandakanye kwihlabathi liphela namaqela abafundi. Uza kufunda nabafundi abasuka kumazwe angaphezu kwekhulu, kwaye uza kwenza ubuhlobo obutsha nobanaphakade. Kukho amathuba ezifundo zokufunda ngemiba yehlabathi.
Esesihlanu, ukuxhasa wena, sibonelela ngeendidi zeenkonzo zabafundi, kuquka neenkonzo noncedo lwabafundi abakhubazekileyo, inkonzo yentlalo-ntle yabafundi, uthintelo nonyango lweHIV/ noGawulayo, ne-ofisi yokuphuhlisa ikhondo lomsebenzi. Zikwakhona neeklabhu zemidlalo ezininzi, imibutho yezenkcubeko, imisebenzi yezentlalo ezakwenza ukuba uphuhle ngokupheleleyo kwaye iqinisekise ukuba wonwaba kakhulu. Sikwanazo neenkqubo zenkxaso zemfundo ephakamileyo ezinceda abafundi abasuka kumakhaya ahlelelekileyo. Siyaqonda ukuba abaninzi abakwazi kuyifumana imfundo ephakamileyo. Sizinikela ukubonelela ngoncedo lwezezimali ukuqinisekisa ukuba nawuphina umfundi owakwemkelwe ukuba afunde, nokuba uyahlupheka okanye kumgangatho ophakathi, uza kukwazi ukuza e-UCT.
Le Prospectus iyilelwe ukuze ikuncede uhlole iimfuneko ezahlukileyo zesidanga, uncedo lwezezimali onokukhetha kulo, kwaye ibonelela ngengcombolo ngovavanyo lokuthathwa, yendawo yokuhlala nezinye. Ukuba usenemibuzo, nceda ufowunele i-ofisi yolwamkelo yase-UCT ukuze ufumane uncedo.
Sizondelele ukutsala italente, siphembelele abafundi, kwaye ingakumbi abafundi abaxabisa ubulungisa bezentlalo nobumi bokuzibandakanya. Siyakukhuthaza ukuba ukhethe i-UCT, kwaye sijonge phambili ukukwamkela e-UCT ngowama-2015.
Gq. Max Price
USekela-Ngqonyela